Onyankopɔn Atirimpɔw Ma Nnipa—Sɛnea Wɔdaa no Adi | Onyankopɔn Ahenni\nYehowa da n’atirimpɔw adi nkakrankakra, nanso wɔn a wosuro no nkutoo na ɔma wɔte n’atirimpɔw ase\n1, 2. Ɔkwan bɛn so na Yehowa ada n’atirimpɔw adi akyerɛ adesamma?\nSƐ AWOFO a wodwen wɔn mma ho resusuw abusua no mu nsɛm ho a, wɔma wɔn mma nso tena mu bi. Nanso, wɔhwɛ yiye wɔ nsɛm dodow a wɔne wɔn susuw ho no ho. Nsɛm a wonim sɛ wɔn mma no betumi ate ase nkutoo na wɔne wɔn susuw ho.\n2 Saa ara na Yehowa ada n’atirimpɔw adi nkakrankakra akyerɛ adesamma. Nanso, ɔyɛ saa wɔ bere a ɛfata nkutoo mu. Momma yensusuw Yehowa Ahenni no ho nokwasɛm a wada no adi fi tete besi nnɛ no mu kakra ho nhwɛ.\nDɛn na Ɛmaa Ahenni no Ho Behiae?\n3, 4. So Yehowa hyehyɛɛ sɛnea adesamma bɛyɛ wɔn ade too hɔ? Kyerɛkyerɛ mu.\n3 Mfiase no, na Mesia Ahenni no nka Yehowa atirimpɔw ho. Dɛn ntia? Efisɛ na ɛnka Yehowa nhyehyɛe ho sɛ adesamma bɛsɔre atia ne tumidi; anyɛ yiye koraa no, bere a ɔbɔɔ nnipa no, ɔmaa wɔn kwan sɛ wobetumi apaw nea wɔpɛ. Enti, ɔkaa nea enti a ɔbɔɔ adesamma no kyerɛɛ Adam ne Hawa. Ɔkae sɛ: “Monwo na monnɔɔso na monhyɛ asase so mã na munni so.” (Gen. 1:28) Nea na Yehowa rehwehwɛ afi wɔn hɔ ne sɛ wobenya obu ama ne gyinapɛn a ɛfa papa ne bɔne ho no. (Gen. 2:16, 17) Ná anka Adam ne Hawa betumi akɔ so adi nokware. Sɛ wɔne wɔn asefo dii nokware a, anka yɛrenhia Kristo Ahenni no sɛ emmedi Onyankopɔn atirimpɔw ho dwuma. Anka saa bere yi, nnipa a wɔyɛ pɛ a wɔn nyinaa resom Yehowa na wɔahyɛ asase so mã.\n4 Satan, Adam, ne Hawa atuatew no amma Yehowa anyi n’adwene amfi sɛnea na wabɔ ne tirim sɛ ɔbɛma nnipa a wɔyɛ pɛ atena asase so no so. Mmom no, Yehowa yɛɛ nsakrae wɔ ɔkwan a ɔbɛfa so ama n’atirimpɔw abam no ho. Sɛ keteke betumi adu baabi a ɛrekɔ a, gye sɛ ɛfa ɔkwan pɔtee bi so, nanso Yehowa atirimpɔw nte sɛ keteke, efisɛ nnipa bi betumi ayɛ biribi ma keteke ahwe ase. Nanso, Yehowa de, sɛ ɔka sɛ ɔbɛyɛ biribi a, tumi biara nni amansan yi mu a ebetumi asiw no kwan. (Monkenkan Yesaia 55:11.) Sɛ biribi pɛ sɛ esiw Yehowa kwan a, ɔfa ɔkwan foforo so. * (Ex. 3:14, 15) Sɛ ohu sɛ ɛho hia a, ɔda ɔkwan foforo a ɔbɛfa so ama n’atirimpɔw abam no adi kyerɛ ne nkoa anokwafo.\n5. Dɛn na Yehowa yɛe de dii atuatew a ɛsɔree wɔ Eden no ho dwuma?\n5 Yehowa bɔɔ ne tirim sɛ ɔde Ahenni no besi hɔ de adi atuatew a ɛkɔɔ so wɔ Eden no ho dwuma. (Mat. 25:34) Bere a na ayɛ sɛ nea adesamma anidaso asa no, Yehowa fii ase kyerɛɛ ɔkwan a ɔbɛfa so ama nnipa asi wɔn dedaw mu ne sɛnea obesiesie ɔhaw a Satan kɔfa bae bere a na ɔrebɔ mmɔden sɛ obenya tumi no. (Gen. 3:14-19) Ɛno mpo no, Yehowa anna Ahenni no ho nsɛm nyinaa adi prɛko pɛ.\nYehowa Fii Ase Daa Ahenni no Ho Nokwasɛm Adi\n6. Ɛbɔ bɛn na Yehowa hyɛe, nanso dɛn na wanna no adi?\n6 Nkɔmhyɛ a edi kan no mu na Yehowa hyɛɛ bɔ sɛ ‘aseni’ bi bɛpɛtɛw ɔwɔ no ti. (Monkenkan Genesis 3:15.) Nanso, saa bere no, wankyerɛ nea ɔyɛ saa aseni no ne ɔwɔ no aseni no. Nokwasɛm ne sɛ, bɛyɛ mfe 2,000 akyi ansa na Yehowa de saa asɛm no ho nkyerɛkyerɛmu pii rema. *\n7. Dɛn nti na Yehowa paw Abraham, na asuade titiriw bɛn na yenya fi mu?\n7 Awiei koraa no, Yehowa paw Abraham sɛ ne mu na aseni a wɔahyɛ ne ho bɔ no befi aba. Nea enti a wɔpaw Abraham ne sɛ ‘ɔyɛɛ aso maa Yehowa.’ (Gen. 22:18) Yenya asuade titiriw bi wɔ saa asɛm yi mu. Ɛne sɛ, Yehowa da n’atirimpɔw adi kyerɛ wɔn a wosuro no no nkutoo.—Monkenkan Dwom 25:14.\n8, 9. Aseni a wɔhyɛɛ ne ho bɔ no ho nokwasɛm bɛn na Yehowa daa no adi kyerɛɛ Abraham ne Yakob?\n8 Bere a Yehowa nam ɔbɔfo bi so rekasa akyerɛ n’adamfo Abraham no, oyii saa nokwasɛm titiriw yi a ɛfa aseni a wɔahyɛ ne ho bɔ no adi nea edi kan koraa sɛ: Aseni no bɛyɛ onipa. (Gen. 22:15-17; Yak. 2:23) Nanso, ɔkwan bɛn na na saa onipa yi bɛfa so apɛtɛw ɔwɔ no ti? Hena ne ɔwɔ no? Ná nsɛm bi a wɔbɛda no adi akyiri yi bɛma yɛanya saa nsɛmmisa no ho mmuae.\n9 Yehowa kae sɛ aseni a wɔahyɛ ne ho bɔ no befi Abraham banana Yakob—ɔbarima a ɔdaa gyidi kɛse adi wɔ Onyankopɔn mu no—mu na aba. (Gen. 28:13-22) Yehowa nam Yakob so daa no adi sɛ Onii a wɔahyɛ ne ho bɔ no befi Yakob ba Yuda abusua mu. Yakob hyɛɛ nkɔm sɛ wɔde “ahempoma”—poma a ɛkyerɛ tumidi—bɛma Yuda aseni no, “na ɔno na aman betie no.” (Gen. 49:1, 10) Yehowa nam saa asɛm a ɔkae no so kyerɛe sɛ Onii a wɔahyɛ ne ho bɔ no bedi ade sɛ ɔhene.\n10, 11. Dɛn nti na Yehowa daa n’atirimpɔw adi kyerɛɛ Dawid ne Daniel?\n10 Yuda nna no akyi bɛyɛ mfe 650 no, Yehowa daa n’atirimpɔw ho nsɛm pii adi kyerɛɛ Ɔhene Dawid a ofi Yuda abusua mu no. Yehowa kaa Dawid ho asɛm sɛ ɔyɛ “ɔbarima a ne koma da no so.” (1 Sam. 13:14; 17:12; Aso. 13:22) Esiane sɛ na Dawid suro Onyankopɔn nti, Yehowa ne no yɛɛ apam, na ɔhyɛɛ no bɔ sɛ n’aseni bedi hene afebɔɔ.—2 Sam. 7:8, 12-16.\n11 Eyi akyi bɛyɛ mfe 500 no, Yehowa nam odiyifo Daniel so daa afe pɔtee a na Nea Wɔasra No, anaa Mesia no, bepue wɔ asase so no adi. (Dan. 9:25) Ná Daniel yɛ obi a Yehowa ‘pɛ n’asɛm paa.’ Dɛn ntia? Efisɛ na Daniel bu Yehowa paa, na ɔkɔɔ so som no.—Dan. 6:16; 9:22, 23.\n12. Dɛn na Yehowa ka kyerɛɛ Daniel sɛ ɔnyɛ, na dɛn ntia?\n12 Ɛwom sɛ Yehowa maa adiyifo anokwafo bi te sɛ Daniel kyerɛw aseni a wɔahyɛ ne ho bɔ a ɔne Mesia no ho nsɛm de, nanso na bere nnui sɛ Yehowa ma n’asomfo te nsɛm a ɔma wɔkyerɛwee no nyinaa ase. Sɛ nhwɛso no, bere a wɔmaa Daniel nyaa Onyankopɔn Ahenni a wɔde asi hɔ no ho anisoadehu no, Yehowa ka kyerɛɛ no sɛ ɔnsɔ nkɔmhyɛ no ano nkosi bere a wɔahyɛ no. Sɛ saa bere no du a, nimdeɛ a edi mũ “bɛdɔɔso.”—Dan. 12:4.\nYehowa maa mmarima anokwafo bi te sɛ Daniel kyerɛw Mesia Ahenni no ho nsɛm\nYesu Ma Yehuu Onyankopɔn Atirimpɔw\n13. (a) Hena ne aseni a wɔhyɛɛ ne ho bɔ no? (b) Ɔkwan bɛn so na Yesu ma yehuu nea nkɔmhyɛ a ɛwɔ Genesis 3:15 no kyerɛ?\n13 Yehowa ma yehui pefee sɛ, Yesu ne aseni a wɔahyɛ ne ho bɔ no, Dawid abusua no muni a obedi ade sɛ Ɔhene no. (Luka 1:30-33; 3:21, 22) Bere a Yesu fii ne som adwuma ase no, na ɛte sɛ nea hann bi apue a ɛbɛma adesamma anya Onyankopɔn atirimpɔw ho nimdeɛ. (Mat. 4:13-17) Sɛ nhwɛso no, Yesu frɛɛ Ɔbonsam sɛ “owudifo” ne “atoro agya,” na ɛno ma yehu nea “ɔwɔ” a wɔaka ne ho asɛm wɔ Genesis 3:14, 15 no gyina hɔ ma no no pefee. ( Yoh. 8:44) Wɔ anisoadehu a Yesu maa Yohane nyae mu no, Yesu ma yehui sɛ “ɔwɔ dedaw” no ara ne “nea wɔfrɛ no Ɔbonsam ne Satan” no. * (Monkenkan Adiyisɛm 1:1; 12:9.) Wɔ saa anisoadehu no ara mu no, Yesu kyerɛe sɛ awiei koraa no, ɔno a ɔyɛ aseni a wɔahyɛ ne ho bɔ no bɛma nkɔm a wɔhyɛe wɔ Eden no abam, na wayi Satan afi hɔ koraa.—Adi. 20:7-10.\n14-16. So asuafo a wɔtenaa ase wɔ asomafo no bere so no tee nokwasɛm ahorow a Yesu daa no adi kyerɛɛ wɔn no ase yiye bere nyinaa? Kyerɛkyerɛ mu.\n14 Sɛnea yehui wɔ nhoma yi Ti 1 no, Yesu kaa Ahenni no ho nsɛm pii. Nanso, ɛnyɛ bere nyinaa na ɔkyerɛkyerɛɛ ɛho nsɛm pii a na asuafo no pɛ sɛ wohu no mu kyerɛɛ wɔn. Bere mpo a Yesu kyerɛkyerɛɛ nsɛm pɔtee bi mu kɔɔ akyiri no, Kristo akyidifo no ante ase kosii bere bi ansa na wɔrete nokwasɛm ahorow a na wɔn Wura no ada no adi akyerɛ wɔn no ase yiye. Emu bi wɔ hɔ a, mfehaha pii twaam ansa na wɔrete ase. Momma yensusuw nhwɛso bi ho nhwɛ.\n15 Wɔ afe 33 Y.B. mu no, Yesu ma ɛdaa adi pefee sɛ wobeyi wɔn a wɔne Onyankopɔn Ahenni no so Hene no bedi ade no afi asase so na wɔde wɔn akɔ soro sɛ honhom abɔde. Nanso, n’asuafo no ante saa asɛm yi ase amonom hɔ ara. (Dan. 7:18; Yoh. 14:2-5) Wɔ saa afe no ara mu no, Yesu maa mfatoho ahorow de kyerɛe sɛ sɛ ɔkɔ soro a, bere tenten bi betwam ansa na wɔde Ahenni no asi hɔ. (Mat. 25:14, 19; Luka 19:11, 12) Asuafo no ante saa asɛntitiriw yi ase, enti bere a wonyan Yesu fii awufo mu akyi no, wobisaa no sɛ: “Saa bere yi na wode ahenni no resan asi hɔ ama Israel anaa?” Nanso, saa bere no, Yesu anka Ahenni no ho asɛm biara bio. (Aso. 1:6, 7) Yesu san kyerɛkyerɛe sɛ obenya “nguan foforo” a wɔnka ne mfɛfo a ɔne wɔn bedi ade a wɔyɛ “nguankuw ketewa” no ho. ( Yoh. 10:16; Luka 12:32) Kristo akyidifo no ante saa akuw abien yi ho asɛm no ase yiye kosii bere a wɔde Ahenni no sii hɔ wɔ afe 1914 mu akyi.\n16 Ná Yesu wɔ nsɛm pii a anka obetumi aka akyerɛ n’asuafo no bere a na ɔne wɔn wɔ asase so no, nanso ohui sɛ wɔrentumi nsoa saa bere no. ( Yoh. 16:12) Akyinnye biara nni ho sɛ, Yesu ma wohuu Ahenni no ho nsɛm pii wɔ asomafo no bere so. Nanso, na bere nnya nnui sɛ nimdeɛ a ɛte saa bɛdɔɔso.\nNimdeɛ a Edi Mũ Adɔɔso Wɔ “Awiei Bere” Yi Mu\n17. Dɛn na ɛsɛ sɛ wɔn a wɔpɛ sɛ wɔte nokwasɛm ahorow a ɛfa Ahenni no ho ase no yɛ, na dɛn bio na ɛsɛ sɛ wɔyɛ ka ho?\n17 Yehowa hyɛɛ Daniel bɔ sɛ wɔ “awiei bere no” mu no, nnipa pii “bɛtweetwee” nhoma a wɔasɔ ano no mu, na Onyankopɔn atirimpɔw ho “nimdeɛ a edi mu” bɛdɔɔso. (Dan. 12:4) Ɛsɛ sɛ wɔn a wɔpɛ sɛ wonya saa nimdeɛ no yere wɔn ho na ama wɔatumi anya bi. Nhoma bi ka sɛ, Hebri adeyɛ asɛm a wɔkyerɛɛ ase ‘tweetwee mu’ no kyerɛ sɛ obi atɔ ne bo ase paa rehwehwɛ nhoma bi mu yiye. Nanso, ɛmfa ho sɛnea yɛbɛhwehwɛ Bible no mu yiye biara no, sɛ Yehowa ammoa yɛn a, yɛrentumi nte Ahenni no ho nokwasɛm no ase yiye.—Monkenkan Mateo 13:11.\n18. Ɔkwan bɛn so na wɔn a wosuro Yehowa no ada gyidi ne ahobrɛase adi?\n18 Sɛnea Yehowa daa Ahenni no ho nokwasɛm no adi nkakrankakra ansa na afe 1914 reba no, saa ara na ɔreyɛ wɔ awiei bere yi mu. Sɛnea yebehu wɔ nhoma yi Ti 4 ne Ti 5 no, bɛboro mfe 100 a atwam no, ɛho behiae mpɛn pii sɛ Onyankopɔn nkurɔfo yɛ nsakrae wɔ ntease a na wɔwɔ no mu. So eyi kyerɛ sɛ Yehowa ntaa wɔn akyi anaa? Ɛnte saa koraa! Ɔtaa wɔn akyi. Dɛn nti na yɛreka saa? Efisɛ wɔn a wosuro Yehowa no ada su ahorow abien a Yehowa ani gye ho paa adi: ɛno ne gyidi ne ahobrɛase. (Heb. 11:6; Yak. 4:6) Yehowa asomfo gye di sɛ bɔhyɛ ahorow a ɛwɔ Onyankopɔn Asɛm mu no nyinaa bɛbam. Sɛ wogye tom sɛ wɔante sɛnea na saa bɔhyɛ ahorow no bɛbam pɛpɛɛpɛ no ase yiye a, na wɔreda no adi sɛ wɔwɔ ahobrɛase. Asɛm a ɛbae wɔ March 1, 1925, Ɔwɛn-Aban no mu no ma yehu sɛ na wɔwɔ ahobrɛase. Ɛkae sɛ: “Yenim sɛ Awurade ankasa kyerɛ n’asɛm ase, enti ɔbɛkyerɛ n’Asɛm no ase ama ne nkurɔfo wɔ ɔkwan a n’ankasa pɛ so ne n’ankasa bere mu.”\n‘Awurade bɛkyerɛ n’Asɛm no ase ama ne nkurɔfo wɔ ɔkwan a n’ankasa pɛ so ne n’ankasa bere mu’\n19. Seesei, dɛn na Yehowa ama yɛate ase, na dɛn ntia?\n19 Bere a wɔde Ahenni no sii hɔ wɔ afe 1914 mu no, na ntease a Onyankopɔn nkurɔfo wɔ wɔ sɛnea nkɔmhyɛ a ɛfa Ahenni no ho bɛbam no nnya nnii mũ. (1 Kor. 13:9, 10, 12) Esiane sɛ na yɛn ho pere yɛn sɛ yebehu Onyankopɔn bɔhyɛ ahorow mmamu nti, mmere bi a atwam no yɛkekaa nsɛm bi a amma mu. Mfe bi akyi no, yɛabɛte asɛm bi a wɔkae wɔ Ɔwɛn-Aban a yɛaka ho asɛm wɔ nkyekyɛm dunwɔtwe mu no ase yiye. Wɔkae sɛ: “Sɛ yebetumi ate nkɔmhyɛ bi ase a, gye sɛ ɛbam anaasɛ efi ase sɛ ɛrebam, enti ɛyɛ papa sɛ yɛrempere yɛn ho nkyerɛ nkɔmhyɛ bi ase kosi saa bere no.” Seesei a yɛadu akyiri wɔ wiase awiei bere yi mu no, Ahenni no ho nkɔmhyɛ pii anya mmamu, na ebi nso gu so renya mmamu. Esiane sɛ Onyankopɔn nkurɔfo brɛ wɔn ho ase na wɔpɛ sɛ wɔteɛteɛ wɔn nti, Yehowa ama ntease a yɛanya wɔ n’atirimpɔw ho no adi mũ. Nimdeɛ a edi mũ adɔɔso ampa!\nNtease Foforo a Onyankopɔn Nkurɔfo Nya Sɔ Wɔn Hwɛ\n20, 21. Ntease foforo a Kristofo a na wɔwɔ asomafo no bere so nyae no kaa wɔn dɛn?\n20 Sɛ Yehowa ma yenya nokware no ho ntease foforo a, ɛsɔ nea ɛwɔ yɛn koma mu hwɛ. So gyidi ne ahobrɛase a yɛwɔ bɛma yɛagye nsakrae a ɛba no atom? Kristofo a wɔtenaa ase wɔ Yesu awo akyi bɛyɛ mfe 50 no hyiaa sɔhwɛ a ɛte saa. Sɛ nhwɛso no, fa no sɛ na woyɛ Yudani Kristoni saa bere no. Ná wowɔ obu kɛse paa ma Mose Mmara no, na na wohoahoa wo ho sɛ woyɛ Israelni. Afei, mo nsa aka nkrataa a honhom kaa ɔsomafo Paulo ma ɔkyerɛwee no, na ɛreka sɛ Mose Mmara no nyɛ adwuma bio, Yehowa apo honam fam Israelfo, na ɔreboaboa honhom fam Israelfo a wɔyɛ Yudafo ne Amanaman mufo ano asi honam fam Israelfo ananmu. (Rom. 10:12; 11:17-24; Gal. 6:15, 16; Kol. 2:13, 14) Dɛn na anka wobɛyɛ?\n21 Kristofo a na wɔwɔ ahobrɛase no gyee nkyerɛkyerɛmu a honhom kaa Paulo ma ɔde mae no toom, na Yehowa hyiraa wɔn. (Aso. 13:48) Afoforo annye nsakrae no antom, na na wɔpɛ sɛ wɔkɔ so kura ntease dedaw a wɔwɔ no mu. (Gal. 5:7-12) Sɛ saa nkurɔfo no ansesa wɔn adwene a, na wɔrennya hokwan nkɔka Kristo ho ne no nni ade.—2 Pet. 2:1.\n22. Wote nka dɛn wɔ nsakrae a wɔayɛ wɔ Onyankopɔn atirimpɔw ho ntease a wɔama emu ada hɔ fann no ho?\n22 Nnansa yi, Yehowa ama Ahenni no ho ntease a yɛwɔ no mu ada hɔ fann. Sɛ nhwɛso no, waboa yɛn ma yɛabehu bere a wobeyiyi wɔn a wɔyɛ Ahenni no manfo no afi wɔn a wontie asɛmpa no mu sɛnea wɔpaapae nguan ne mmerekyi mu no. Wasan nso ama yɛahu bere a wɔbɛboaboa nnipa 144,000 no nyinaa ano awie, nea Ahenni no ho mfatoho a Yesu yɛe no kyerɛ, ne bere a wobenyan wɔn a wɔasra wɔn no mu nea otwa to koraa ma wakɔ soro. * Woyɛ w’ade dɛn wɔ nkyerɛkyerɛmu a ɛte saa ho? So ɛhyɛ wo gyidi den? So wubu no sɛ ɛyɛ adanse a ɛkyerɛ sɛ Yehowa gu so rekyerɛkyerɛ ne nkurɔfo a wɔwɔ ahobrɛase no? Nsɛm a edi hɔ wɔ nhoma yi mu no bɛma woanya ahotoso koraa sɛ Yehowa da n’atirimpɔw adi nkakrankakra kyerɛ wɔn a wosuro no no ampa.\n^ nky. 4 Onyankopɔn din no fi Hebri adeyɛ asɛm bi a ɛkyerɛ “bɛyɛ” mu. Yehowa din no kyerɛ sɛ ɔma ne bɔhyɛ ahorow ba mu. Hwɛ adaka a n’asɛmti ne “Nea Onyankopɔn Din Kyerɛ,” a ɛwɔ kratafa 43 no.\n^ nky. 6 Ɛnnɛ, ɛwom sɛ, saa bere yi bɛyɛ yɛn ani so tenten de, nanso ɛsɛ sɛ yɛkae sɛ bere bi na nnipa nyin kyɛ; efi Adam so besi Abraham so yɛ awo ntoatoaso anan pɛ. Noa papa Lamek bɛtoo Adam. Noa ba Sem bɛtoo Lamek. Abraham bɛtoo Sem.—Gen. 5:5, 31; 9:29; 11:10, 11; 25:7.\n^ nky. 13 Wɔde edin “Satan” di dwuma mpɛn 18 wɔ Hebri Kyerɛwnsɛm no mu bere a ɛreka obi pɔtee ho asɛm. Nanso, wɔ Kristofo Hela Kyerɛwsɛm no mu de, wɔde edin “Satan” di dwuma bɛboro mpɛn 30. Enti, Hebri Kyerɛwnsɛm no anka Satan ho nsɛm pii, na mmom ɛtwee adwene sii nea ɛbɛma yɛahu onii a ɔyɛ Mesia no so. Bere a Mesia no bae no, ɔma yehuu onii a ɔyɛ Satan no pefee, na yehu eyi wɔ Kristofo Hela Kyerɛwnsɛm no mu.\n^ nky. 22 Sɛ wopɛ nsakrae a wɔayɛ wɔ ntease a yɛwɔ mu ho nkyerɛkyerɛmu a, hwɛ Ɔwɛn-Aban a edidi so yi mu: October 15, 1995, kratafa 23-28; January 15, 2008, kratafa 20-24; July 15, 2008, kratafa 17-21; July 15, 2013, kratafa 9-14.\nMfiase no, so na Mesia Ahenni no ka Onyankopɔn atirimpɔw ho? Kyerɛkyerɛ mu.\nƆkwan bɛn so na Yesu ma yehuu Ahenni no?\nSɛ yɛbɛkɔ so agye adi sɛ Ahenni no wɔ hɔ ampa a, su ahorow bɛn na ɛsɛ sɛ yenya?\nYEHOWA DA N’ATIRIMPƆW ADI NKAKRANKAKRA\nAfe 4026 A.Y.B.\nAkyiri yi, Yehowa hyɛɛ aseni bi a ɔbɛpɛtɛw ɔwɔ no ti no ho bɔ\nAseni no bɛyɛ onipa a ofi Abraham abusua mu\nAfe 1858 A.Y.B.\nBɛyɛ afe 1711 A.Y.B.\nWɔhyɛɛ bɔ sɛ aseni no bɛyɛ ɔhene\nBɛyɛ afe 1070 A.Y.B.\nNá aseni no befi Ɔhene Dawid abusua mu, na obedi hene afebɔɔ\nBɛyɛ afe 539 A.Y.B.\nYehowa nam odiyifo Daniel so daa afe pɔtee a na aseni no, anaa Mesia no, bepue wɔ asase so no adi\nYesu daa no adi pefee sɛ wobeyi wɔn a wɔne Onyankopɔn Ahenni no so Hene no bedi ade no afi asase so na wɔde wɔn akɔ soro sɛ honhom abɔde\nAfe 1914 Y.B.\nAhenni no ho nimdeɛ fi ase dɔɔso


Nea Ɛsɛ sɛ Wugyina so Gye Onyankopɔn Di\nƆwɛn-Aban—Nea Adesua Nsɛm Wom | December 1, 2003\nKENKAN WƆ Albanian Arabic Armenian Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Greenlandic Hebrew Hiligaynon Hungarian Igbo Indonesian Italian Japanese Kirghiz Kirundi Korean Latvian Lithuanian Malagasy Malayalam Myanmar Norwegian Ossetian Papiamento (Aruba) Papiamento (Curaçao) Polish Portuguese Rarotongan Romanian Russian Samoan Sepedi Shona Silozi Sinhala Slovak Slovenian Spanish Sranantongo Swahili Swedish Tagalog Tatar Thai Tsonga Tswana Turkish Twi Ukrainian Urdu Vietnamese Zulu\nKOREAFO nhoma 31 Reasons Why Young People Leave the Church (Nneɛma 31 a Mmabun Gyina So Gyae Asɔre) no kyerɛ sɛ nnipa pii gyae asɔrekɔ esiane sɛ wonnya wɔn nsɛmmisa ho mmuae a ɛtɔ asom nti. Sɛ nhwɛso no, wobisa sɛ, ‘Dɛn nti na nkurɔfo a wogye Onyankopɔn di no hu amane?’ ne ‘Dɛn nti na ɛsɛ sɛ yegye biribiara a asɔre kyerɛkyerɛ no di bere a nkyerɛkyerɛ no mu pii mu nna hɔ na ɛbɔ ne ho abira no?’\nEsiane sɛ mmuae a wɔn asɔfo de ma wɔn no antumi anni wɔn ahiade ho dwuma nti, wɔn mu pii ka sɛ Bible no nni wɔn nsɛmmisa ho mmuae biara. Sɛ ɔsɔfo bi gyina n’ankasa nsusuwii so de nkyerɛkyerɛmu bi ma a, nea ɛtaa fi mu ba ne ntease a wonnya, na mpo ɛma wɔpo Onyankopɔn ne Bible no.\nSaa osuahu no na Abel a wɔtetee no wɔ Lutheran asɔre mu wɔ South Africa no nyae. Ɔka sɛ: “Asɔre no kyerɛkyerɛ sɛ Onyankopɔn na ‘ɔfa’ obiara a owu no. Nanso na mintumi nte nea enti a Onyankopɔn a ɔyɛ ɔdɔ ‘bɛfa’ awofo afi wɔn mma nkyɛn no ase. Wɔ Afrika akuraase a wɔtetee me no, sɛ akokɔ mma di n’akyi a, yenkum no gye sɛ ne mma no anyinyin ansa. Sɛ yehu sɛ nantwi bi yem a, yenkum no kosi sɛ ɔbɛwo ma ne ba no atwa nufu ansa. Mantumi ante nea enti a Onyankopɔn a ɔwɔ dɔ no nna tema a ɛte saa ara adi nkyerɛ nnipa no ase.”\nNá Aram a ɔyɛ Canadani no nso adwenem yɛ no naa saa ara. Ɔka n’asɛm sɛ: “Bere a midii mfe 13 no na me papa wui. Ɔsɔfopanyin bi kae wɔ awufo som a wɔyɛ maa me papa no ase sɛ, na Onyankopɔn pɛ sɛ me papa wu sɛnea ɛbɛyɛ a ɔbɛbɛn Onyankopɔn wɔ soro. Ɔkae sɛ: ‘Onyankopɔn fa nnipa pa efisɛ ɔdɔ atreneefo.’ Mante nea enti a Onyankopɔn yɛ pɛsɛmenkominya saa no ase.”\nAwiei koraa no, Abel ne Aram nyinaa hyiaa Yehowa Adansefo ne wɔn suaa Bible no ma akyiri yi, wonyaa wɔn nsɛmmisa ho mmuae. Wonyaa Onyankopɔn ho dɔ ne ne mu gyidi a emu yɛ den. Bere bi akyi no, wohyiraa wɔn nkwa so maa Yehowa bɛyɛɛ n’asomfo.\nNokware Nimdeɛ—Ade Titiriw a Wogyina So Gye Onyankopɔn Di\nDɛn na yebetumi asua afi osuahu ahorow yi mu? Ɛka kyerɛ yɛn sɛ Bible mu nokware nimdeɛ ho hia na ama yɛanya Onyankopɔn mu gyidi. Ɔsomafo Paulo ka kyerɛɛ Kristofo a na wɔwɔ tete kurow Filipi mu sɛ: “Mebɔ eyi ho mpae sɛ mo dɔ nkɔ so mmoro so ara [nokware, NW] nimdeɛ ne ntease nyinaa mu.” (Filipifo 1:9) Ɛha no, Paulo de ɔdɔ a yebenya ama Onyankopɔn ne mfɛfo gyidifo no toto Onyankopɔn ho nokware nimdeɛ ne n’apɛde mu ntease a yebenya ho.\nNtease wɔ eyi mu efisɛ ade a edi kan a obi nam so begye obi adi anya ne mu ahotoso ne sɛ obehu onii no—dodow a ohu no yiye no, dodow no ara na n’ahotoso no mu yɛ den. Saa ara na nokware nimdeɛ ho hia na akanyan wo ma woanya Onyankopɔn mu gyidi. Paulo kae sɛ: “Gyidi ne ade a yɛn ani da so ho ahotoso ne nneɛma a yenhu ho adansegye.” (Hebrifo 11:1) Sɛ obi gye Onyankopɔn di na onni Bible mu nokware nimdeɛ a, ɛte sɛ ɔdan a mmofra de krataa a wɔatwitwa no asinasin asi. Sɛ mframa kakra bɔ fa ho a, na adwiriw agu.\nBible no a wubesua no betumi aboa wo ma woanya nsɛmmisa te sɛ, Dɛn nti na nkurɔfo wu? a na ɛhaw Abel ne Aram adwene bere tenten no ho mmuae. Bible kyerɛkyerɛ mu sɛ “sɛnea ɛnam onipa biako so na bɔne baa wiase, na owu nam bɔne so bae no, saa na ɛyɛe na owu trɛw kaa nnipa nyinaa, efisɛ wɔn nyinaa ayɛ bɔne.” (Romafo 5:12) Nnipa nyinyin wuwu a ɛnyɛ sɛ Onyankopɔn na wabɛfa wɔn kɔ ne nkyɛn, na mmom esiane Adam bɔne nti. (Genesis 2:16, 17; 3:6, 17-19) Bio nso Bible no da nokware anidaso a Yehowa Nyankopɔn de ma no adi. Onyankopɔn nam ne Ba, Yesu Kristo so ama adesamma abɔnefo anya owusɔre ho anidaso.—Yohane 5:28, 29; Asomafo no Nnwuma 24:15.\nNea ɛbɛma yɛate nokware a owusɔre no yɛ ase no, nnipa pii a Yesu nyanee wɔn fii awufo mu ho nsɛm wɔ Bible no mu. (Luka 7:11-17; 8:40-56; Yohane 11:17-45) Bere a wokenkan saa nsɛm yi wɔ Bible mu no, hyɛ sɛnea wɔn a wonyanee wɔn no nnamfo ne wɔn abusuafo ani gyei no nsow. Afei nso hyɛ sɛnea ɛkaa wɔn ma wɔhyɛɛ Onyankopɔn anuonyam na wogyee Yesu dii no nsow.\nOnyankopɔn ne n’atirimpɔw ahorow ho nokware nimdeɛ betumi anya nkurɔfo so nkɛntɛnso saa ara nnɛ. Bere bi a atwam no, na nsɛmmisa atitiriw bi a nnipa pii ntumi nnya ho mmuae a ɛtɔ asom no ama wonhu nea wɔnyɛ, ahyɛ wɔn so, na mpo ato wɔn hintidua. Nanso bere a wosuaa Bible no, wonyaa ho mmuae, na ɛsakraa wɔn asetra koraa.\nOnyankopɔn Ho Dɔ—Ade Titiriw a Yegyina So Som No\nƐwom sɛ nokware nimdeɛ ho hia na ama obi anya Onyankopɔn mu gyidi de, nanso ɛhwehwɛ pii na atumi akanyan obi ma watie no asom no. Bere a wobisaa Yesu Onyankopɔn mmara mu nea ɛsen biara no, ɔkae sɛ: “Dɔ [Yehowa, NW] wo Nyankopɔn fi wo koma nyinaa mu ne wo kra nyinaa mu ne w’adwene nyinaa mu ne w’ahoɔden nyinaa mu.” (Marko 12:30) Sɛ obi dɔ Onyankopɔn sɛnea Yesu kyerɛe no a, obenya ɔpɛ kɛse sɛ obetie n’asɛm na wasom no. So ɛte saa wɔ wo fam?\nRachel a ɔde mfe pii asom sɛ ɔsɛmpatrɛwfo wɔ Korea no kyerɛkyerɛ nea enti a ogye Onyankopɔn di no mu sɛ: “Misusuw Yehowa ayamye wɔ n’abɔde ho, ne ne fafiri wɔ sɛnea ɔne nnipa di nsɛm mu, ne pɛ a ɔpɛ yɛn yiyedi denam n’apɛde a ɔma yehu so. Nneɛma a ɛte saa nyinaa ma ɔdɔ a mewɔ ma Onyankopɔn no yɛ kɛse. Na saa ɔdɔ no na ɛkanyan me ma minya ɔpɛ sɛ mɛsom no.”\nMartha, okunafo bi a ofi Germany no de mfe 48 asom Yehowa. Ɔka sɛ: “Dɛn nti na mesom Yehowa? Esiane sɛ medɔ no nti. Anwummere biara me ne Yehowa kasa wɔ mpaebɔ mu kyerɛ no sɛnea m’ani sɔ ne nhyira horow, titiriw ogye afɔre no.”\nYiw, ɔdɔ a yɛwɔ ma Onyankopɔn no na ɛka yɛn ma yɛpɛ sɛ yefi komam som no. Nanso ɛyɛ dɛn na obi anya ɔdɔ a ɛte saa? Ade a ɛkanyan yɛn kɛse ma yɛkyerɛ ɔdɔ ma Onyankopɔn ne anisɔ a ɛkɔ akyiri a yenya ma ɔdɔ a wada no adi akyerɛ yɛn no. Hyɛ nkaesɛm a ɛka koma a efi Bible mu yi nsow: “Nea ɔnnɔ no nhuu Nyankopɔn ɛ, na Onyankopɔn ne dɔ. Eyi mu na Onyankopɔn dɔ no yii ne ho adi wɔ yɛn ho, sɛ, Onyankopɔn somaa ne ba a ɔwoo no koro no baa wiase sɛ yɛmfa no so nnya nkwa. Eyi mu na ɔdɔ no wɔ, ɛnyɛ sɛ yɛn na yɛdɔɔ Onyankopɔn, na mmom ɔno na ɔdɔɔ yɛn na ɔsomaa ne ba sɛ ɔmmɛyɛ yɛn bɔne ho mpata.”—1 Yohane 4:8-10.\nSo wuhu sɛnea ɔdɔ yi mu yɛ duru fa no? Fa no sɛ asuten bi a ano yɛ den refa wo na ɔbarima bi de ne nkwa too asiane mu beyii wo. So wo werɛ befi no, anaa so worenkyerɛ ne ho anisɔ kɛse? So worempɛ sɛ wobɛyɛ nea wubetumi biara ama no? Ɔdɔ a Onyankopɔn daa no adi de ne Ba, Yesu Kristo mae sɛ agyede no sen saa koraa. (Yohane 3:16; Romafo 8:38, 39) Sɛ Onyankopɔn ho dɔ ka wo koma a, ɛbɛkanyan wo ma woadɔ no na woafi wo koma nyinaa mu asom no.\nƐso Akatua a Yebenya Ɛnnɛ ne Daakye\nƐwom sɛ ɛsɛ sɛ ɔdɔ a yɛwɔ ma Onyankopɔn no na ɛkanyan yɛn ma yɛyɛ n’apɛde de, nanso ɛyɛ anigye sɛ yebehu sɛ Onyankopɔn ma wɔn a wɔsom no no akatua. Ɔsomafo Paulo twee adwene sii so sɛ: “Gyidi nnim a, obi ntumi nsɔ ani. Na ɛsɛ nea ɔba Onyankopɔn nkyɛn no sɛ ogye di sɛ ɔwɔ hɔ, na ɔyɛ wɔn a wɔhwehwɛ n’akyi kwan no katuafo.”—Hebrifo 11:6.\nWɔn a wɔdɔ Onyankopɔn na wotie n’asɛm no nya ne nkyɛn akatua ankasa. Bible nnyinasosɛm akyi a nnipa pii di no ama wɔanya akwahosan pa. (Mmebusɛm 23:20, 21; 2 Korintofo 7:1) Ɛtaa ba sɛ, adwumawuranom nya wɔn a wɔde Bible nnyinasosɛm a ɛfa nokwaredi ne nsiyɛ ho di dwuma no mu ahotoso ma enti wɔn ho nkyere wɔn wɔ sika fam koraa. (Kolosefo 3:23) Sɛ Onyankopɔn asomfo de wɔn ho to Yehowa so a, wɔn asom dwo wɔn wɔ tebea horow a emu yɛ den mpo mu. (Mmebusɛm 28:25; Filipifo 4:6, 7) Nea ɛsen ne nyinaa no, wɔde ahotoso hwɛ daa nkwa wɔ asase so Paradise a ɛreba no mu nhyira kwan.—Dwom 37:11, 29.\nƆkwan bɛn so na wɔn a wɔrenya Yehowa nkyɛn nhyira horow a ɛte saa no te nka wɔ ne ho? Jacqueline, Kristoni bi a ɔwɔ Canada ka anisɔ a ɔwɔ ma Onyankopɔn ho asɛm sɛ: “Ɔma yɛn akyɛde a ɛsom bo saa bere nyinaa, na ɔma yenya daa nkwa a enni huammɔ no ho anidaso.” Abel a yɛtee ne ho asɛm mfiase no ka sɛnea ɔte nka ho asɛm saa kwan yi so: “Ná asetra a enni awiei a menya wɔ Paradise no yɛ me ade foforo koraa, na merehwɛ kwan. Nanso, sɛ Paradise biara nni hɔ mpo a, anka m’ani bɛkɔ so agye sɛ mɛda ɔdɔ a mewɔ ma Onyankopɔn no adi denam som a mɛsom no no so.”\nWo Nso Wubetumi Anya Nokware Gyidi\nBible ka sɛ: ‘Asafo Yehowa bu atɛn trenee mu; na ɔsɔ asaabo ne koma hwɛ.’ (Yeremia 11:20) Yiw, Yehowa rehwehwɛ nea ahintaw wɔ yɛn mu tɔnn no mu. Ɛsɛ sɛ obiara hwehwɛ nea ogyina so gye Onyankopɔn di no mu. Ebia gyidi ne nkyerɛkyerɛ ahorow bi a na ɛnteɛ na ɛma yɛyɛɛ nneɛma bɔne bere bi a atwam. Nanso Bible mu nokware nimdeɛ betumi ama yɛne Ɔbɔadeɛ, Yehowa Nyankopɔn anya abusuabɔ a eye.—1 Timoteo 2:3, 4.\nYehowa Adansefo nam ofie Bible adesua ho nhyehyɛe a wonnye hwee no so reboa nkurɔfo ma wɔanya Onyankopɔn ho nokware nimdeɛ. (Mateo 28:20) Nnipa a wɔagye mmoa a ɛte saa atom no abenya ɔdɔ ama Onyankopɔn na wɔanya ne mu nokware gyidi. Wɔnam Bible sua so de “nyansahu ne adwempa” asie, na ɛboa wɔn ma wɔnantew “dwoodwoo” wɔ bere a emu yɛ hu yi mu. (Mmebusɛm 3:21-23) Nea ɛsen biara no, afei de wɔwɔ daakye ho anidaso a “etim hɔ.” (Hebrifo 6:19) Wo nso wubetumi anya nokware gyidi na woanya nhyira horow yi bi.\n[Adaka wɔ kratafa 6]\nNsɛmmisa a Ɛhaw Adwene a na Wohia Ho Mmuae\n“Bere a na meresua ade abɛyɛ oduruyɛfo no, mihuu nnipa pa a nyarewa ne asiane ahorow mu yaw ama wɔresi apini. Sɛ Onyankopɔn bi wɔ hɔ a, dɛn nti na ɔma nneɛma yi sisi? So nyamesom yɛ ɔkwan a wɔfa so nya akomatɔyam ara kwa?”—Obi a na kan ɔyɛ Presbyni wɔ Korea.\n“Na metaa susuw ho sɛ ebia me papa a na ɔyɛ ɔsadweam no kɔ hell anaa soro. Ná awufo ne hellgya ho adwene no hunahuna me. Ná mintumi nte nea enti a Onyankopɔn a ɔwɔ dɔ de obi bɛkɔ hell ma wakohu amane daa no ase.”—Obi a na kan ɔyɛ Katolekni wɔ Brazil.\n“Daakye ho anidaso bɛn na ɛwɔ hɔ ma asase ne adesamma? Adesamma bɛyɛ dɛn atra ase daa? Adesamma bɛyɛ dɛn anya nokware asomdwoe?”—Obi a na kan ɔyɛ Katolekni wɔ Germany.\n“Mante onipa a owu ma wɔsan wo no foforo nkyerɛkyerɛ no ase. Mmoa nsom Nyankopɔn, enti sɛ biribi nti, wɔsan wo wo sɛ aboa de tua wo bɔne so ka a, wobɛyɛ dɛn ayɛ nsakrae afi saa tebea no mu?”—Obi a na kan ɔyɛ Hinduni wɔ South Africa.\n“Wɔtetee me wɔ Konfusio abusua mu, na na mede me ho hyɛ amanne a wɔyɛ ma nananom a wɔawuwu na wɔada wɔn damoa mu asomdwoe mu no mu. Bere a meboa ma wɔhyehyɛɛ afɔrepon na mekotowee no, na mintumi nhu sɛ ebia nananom a wɔawuwu no bedi aduan no na wɔahu sɛ yɛrekotow wɔn anaa.”—Obi a na kan ɔyɛ Konfusioni wɔ Korea.\nSaa nnipa yi nyinaa nyaa wɔn nsɛmmisa ho mmuae bere a wɔne Yehowa Adansefo suaa Bible no.\nShare Share Nea Ɛsɛ sɛ Wugyina so Gye Onyankopɔn Di\nw03 12/1 kr. 4-7\nNea Enti A Wɔkɔ Asɔre\nTelevision So Dwumadi Bi na Ɛma Ɔhyɛɛ Onyankopɔn Anuonyam\n‘Ma W’ani Nka Yehowa Ho’\n“Monyɛ Nnipa A Wɔwɔ Ayɛ”\nSo Wuhia Bible Mmara Bere Nyinaa?\n“Dɛn Na Mede Mɛhyɛ Yehowa Anan Mu?”\n‘Wɔasiesie Wɔn Ho Ama Adwuma Pa Biara Adwuma pa’\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM December 1, 2003\nShare Share ƆWƐN-ABAN—NEA ADESUA NSƐM WOM December 1, 2003\nƆWƐN-ABAN—NEA ADESUA NSƐM WOM December 1, 2003


Asetenam Nsɛm: Yɛayɛ Krado sɛ Yɛbɛsom Yehowa Wɔ Baabiara | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nYɛayɛ Krado sɛ Yɛbɛsom Yehowa Wɔ Baabiara\nMarkus ne Janny Hartlief anom asɛm\nNa me nko ara menkɔɔ asɛnka da. Da biara a mɛkɔ asɛnka no, ehu tumi ka me araa ma me nan kokom nyinaa wosow. Nea ɛsɛee asɛm no koraa ne sɛ na nkurɔfo ani nnye asɛm no ho. Na ebinom mpɛ m’anim ahwɛ koraa, na ɛtɔ da bi a na wɔpɛ sɛ wɔboro me. Bosome a edi kan a mehyɛɛ akwampae adwuma ase no, nhomawa biako pɛ na memae!—Markus.\nASƐM a mereka yi sii afe 1949. Mfe 60 atwam nanso mede wo bɛkɔ akyi asen saa. Yɛfrɛ me papa Hendrik; na ɔyɛ mpaboa san yɛ turom adwuma wɔ Donderen. Ɛyɛ kurow ketewa bi a ɛwɔ Drenthe atifi wɔ Netherlands. Wɔwoo me wɔ hɔ afe 1927. Na yɛyɛ mmofra baason; me na na meto so anan. Na yɛn fie no wɔ mfutukwan ho. Na kurom hɔfo dodow no ara yɛ akuafo, na na me nso m’ani gye kuadwuma ho. Afe 1947 na metee nokware no ho asɛm fii Theunis Been hɔ. Saa bere no na madi mfe 19. Na Theunis te yɛn mpɔtam hɔ, na bere a edi kan a mihyiaa no no, na mempɛ n’asɛm. Nanso Wiase Ko II akyi pɛɛ no, ɔbɛyɛɛ Yehowa Dansefo. Efi saa bere no mihui sɛ wasesa koraa; na n’anim tew sen kan no. Bere a mihui sɛ wasesa saa no, ɛyɛɛ me nwonwa enti bere a ɔkae sɛ Onyankopɔn ahyɛ bɔ sɛ asase yi bɛdan paradise no, mitiei. Mantwentwɛn me nan ase koraa na migyee nokware no, na efi saa bere no me ne Theunis bɛyɛɛ nnamfo. *\nMifii asɛnka ase May 1948, na bosome a edi hɔ ara, June 20 no, mebɔɔ asu wɔ nhyiam bi ase wɔ Utrecht. January 1, 1949 na mifii akwampae adwuma ase, na wɔde me kɔɔ Borculo wɔ Netherlands apuei. Asafo ketewa bi na na ɛwɔ hɔ. Na metwa bɛyɛ kilomita 130 (kwansin 80) ansa na madu hɔ, enti meyɛɛ m’adwene sɛ mede baesekre bɛkɔ. Na misusuw sɛ metumi de nnɔnhwerew 6 adu hɔ nanso osubran ne mframa dennen nti, na ɛnyɛ mmerɛw saa. Bere a mekaa baesekre no duu baabi no, mefaa keteke twaa kilomita 90 (kwansin 55) a aka no. Akwantu no nyinaa gyee me nnɔnhwerew 12. Mikodui na ade asa. Mekosoɛɛ Adansefo bi, na metenaa wɔn nkyɛn yɛɛ akwampae adwuma no.\nƆko no akyi no, na ohia wɔ baabiara. Na atade a mewɔ ara ne suit biako ne trɔsa biako; na suit no so sen me ɛnna trɔsa no yɛ tiatiaa. Sɛnea madi kan aka no, bosome a edi kan no manhu nneɛma ani so yiye wɔ Borculo, nanso Yehowa boaa me ma minyaa nnipa pii ne wɔn suaa Bible. Midii bosome akron wɔ hɔ, na afei woyii me kɔɔ Amsterdam.\nMIFII AKURAASE KƆƆ KUROM\nObi a yɛatete me wɔ akuraase, me na afei de mabepue Netherlands kuropɔn Amsterdam mu yi! Na ɛhɔ asɛnka yɛ dɛ. Bosome a edi kan no memaa nhoma sen bosome akron a midii wɔ Borculo nyinaa. Ankyɛ na minyaa nnipa bɛboro baawɔtwe ne wɔn suaa Bible. Wɔpaw me sɛ asafo somfo (nea seesei wɔfrɛ no mpanyimfo ntam nkitahodifo no), ɛno akyi no wɔmaa me baguam ɔkasa sɛ memma. Na memmaa baguam ɔkasa da, enti na me yam hyehye me paa. Nanso aka kakra ma adu me so no, woyii me kɔɔ asafo foforo mu. Afei me koma tɔɔ me yam. Na minnim sɛ merebɛma baguam ɔkasa bɛboro 5,000 wɔ me som adwumam!\nMarkus (nifa so nohoa) redi adanse wɔ abɔnten so wɔ Amsterdam, 1950\nMay 1950 mu no, woyii me kɔɔ Haarlem. Afei wɔtoo nsa frɛɛ me sɛ menkɔyɛ ɔmansin adwuma. Mantumi anka m’ani angu so nnansa. Meka kyerɛɛ Robert Winkler a na ɔsom wɔ Betel sɛ minnye nni sɛ metumi ayɛ adwuma no. Nanso ɔka kyerɛɛ me sɛ: “Wo de, hyehyɛ nkrataa no bra. Wubesua.” Ankyɛ na wɔmaa me ntetee bosome biako na mifii ase somee sɛ ɔmansin somfo (ɔmansin sohwɛfo). Bere a mekɔsraa asafo bi no, mihyiaa ababaa bi a ne ho yɛ anika a wɔfrɛ no Janny Taatgen. Na ɔyɛ kwampaefo mmɔdenbɔfo a ɔdɔ Yehowa. Yɛwaree afe 1955. Ansa na mɛtoa asɛm yi so no, mɛma Janny kwan ma waka nea ɛyɛe a ɔbɛyɛɛ ɔkwampaefo ne nea ɛyɛe a yehyiae.\nYƐN AWARE AKYI\nJanny: Me maame bɛyɛɛ Ɔdansefo 1945 mu. Saa bere no na madi mfe 11. Ohui sɛ ehia sɛ ɔne ne mma baasa no sua Bible. Nanso na me papa mpɛ nokware no koraa, enti sɛ onni fie a na me maame kyerɛkyerɛ yɛn.\nMekɔɔ ɔmantam nhyiam bi wɔ Hague afe 1950; ɛno ne bere a edi kan a mekɔɔ Yehowa Adansefo nhyiam. Nnawɔtwe biako akyi no, mekɔɔ asafo nhyiam a edi kan wɔ Ahenni Asa so wɔ Assen (Drenthe). Me papa bo fuwii paa na ɔpam me fii fie. Me maame ka kyerɛɛ me sɛ, “Wunim baabi a ɛsɛ sɛ wokɔ.” Nea na ɔrepɛ akyerɛ ne sɛ menkɔ me nuanom Yehowa Adansefo hɔ. Midii kan ne Adansefo bi a wɔte yɛn mpɔtam hɔ kɔtenae, nanso na me papa ani da so ara sa me. Enti mifii hɔ kɔɔ asafo bi mu wɔ Deventer (Overijssel). Na efi baabi a yɛte rekɔ hɔ yɛ kilomita 95 (kwansin 60). Aban mpanyimfo ne me papa dii sɛ wapam ne ba kumaa afi fie, enti ɔka kyerɛɛ me sɛ mensan mmra fie. Me papa ammegye nokware no da, nanso eduu baabi no ɔmaa me kwan sɛ menkɔ asafo nhyiam nyinaa ne asɛnka.\nJanny (nifa so nohoa) reyɛ akwampaefo boafo wɔ 1952 mu\nMesan baa fie no, ankyɛ na yare kɛse bi bɔɔ me maame, enti fie nnwuma nyinaa beguu me so. Eyi nyinaa akyi no, meyeree me ho wɔ Yehowa som mu na mebɔɔ asu 1951. Saa bere no na madi mfe 17. Akyiri yi me maame ho tɔɔ no, enti afe 1952 mu no meyɛɛ akwampaefo boafo bosome abien; me ne anuanom mmea akwampaefo baasa na ɛyɛe. Yɛde hyɛmma bi na ɛyɛɛ yɛn fie, na yɛkaa asɛm no wɔ nkurow abien mu wɔ Drenthe. Mebɛyɛɛ daa kwampaefo afe 1953 mu. Afe biako akyi no, ɔmansin sohwɛfo aberante bi bɛsraa yɛn asafo. Ɔno ne Markus. Yehui sɛ yɛware a yebetumi ayɛ pii wɔ Yehowa som mu, enti yɛwaree May 1955.—Ɔsɛnk. 4:9-12.\nƐda a yehyiaa ayeforo wɔ 1955 mu\nMarkus: Yɛwaree no, wɔde yɛn kɔɔ Veendam (Groningen) ma yɛkɔsomee sɛ akwampaefo. Na yɛte dankora ketewa bi mu. Nanso Janny siesiee dan no mu fɛfɛɛfɛ ma emu yɛɛ ahomeka. Anadwo biara yɛrebɛda a, yepiapia yɛn pon ne nkongua nketewa abien bi a ɛwɔ dan no mu si baabi na yɛatwe yɛn mpa asi hɔ.\nBosome asia akyi no, wɔma yɛkɔyɛɛ akwantu adwuma wɔ Belgium. Afe 1955 no, na adawurubɔfo bɛyɛ 4,000 pɛ na ɛwɔ ɔman no mu. Seesei wɔn dodow abu abɔ ho mpɛn asia! Flanders wɔ Belgium atifi fam, na nnipa a wɔwɔ hɔ ne Netherlandsfo ka kasa biako. Nanso ɛsono sɛnea Belgiumfo ka no, enti egyee bere ansa na yɛrete wɔn kasa no.\nJanny: Na akwantu adwuma no gye ahofama. Sɛ yɛrekɔsra asafo bi a, na yɛtena yɛn sakre so. Afei nso yekodu hɔ a, na yɛtena anuanom fie. Yɛsom asafo bi wie a na yenni baabi a yɛbɛkɔ akɔtena, enti na yɛtena hɔ kosi Benada anɔpa na yɛafi hɔ akɔ asafo foforo mu. Nanso yehui sɛ adwuma no ankasa yɛ nhyira a efi Yehowa hɔ.\nMarkus: Yɛkɔɔ hɔ foforo no na yennim onua anaa onuawa biara wɔ asafo ahorow no mu, nanso na wɔn yam ye na na wɔpɛ ahɔhoyɛ. (Heb. 13:2) Mfe dodow a yedii wɔ hɔ no, yɛsrasraa asafo ahorow a wɔka Dutch kasa wɔ Belgium no mpɛn pii. Eyi ma yenyaa nhyira pii. Ɛkame ayɛ sɛ yehuu anuanom mmarima ne mmea a wɔwɔ Dutch asafo ahorow no nyinaa mu. Afei nso mmofra pii a yɛkɔtoo wɔn no anyinyin anya nkɔso wɔ Yehowa som mu ahyira wɔn ho so ama Yehowa, na wɔde Ahenni no di kan wɔ wɔn asetenam. Nea ɛyɛ anigye koraa ne sɛ wɔn mu pii de wɔn bere nyinaa som Yehowa. (3 Yoh. 4) Obiara ‘nya nkuranhyɛ fi ne yɔnko hɔ,’ enti ayɛ mmerɛw ama yɛn sɛ yebefi yɛn koma nyinaa mu ayɛ yɛn som adwuma no.—Rom. 1:12.\nNA ASƐM NO YƐ DEN, NANSO NA NHYIRA WOM\nMarkus: Efi da a yɛwaree no, na ade a ɛda yɛn koma so ara ne sɛ yɛbɛkɔ Gilead Sukuu. Enti da biara na yɛde dɔnhwerew biako sua Borɔfo kasa. Nanso yehui sɛ, sɛ yɛbɛhwɛ nhoma mu asua Borɔfo a, ɛnde mfe ahe koraa a na yɛte nea yɛte. Enti yɛyɛe sɛ yɛde yɛn akwamma bere bɛkɔ England akɔyɛ asɛnka adwuma no na yɛasua kasa no. Afei 1963 mu no, yɛn nsa kaa nkrataa abien fii yɛn adwumayɛbea ti wɔ Brooklyn. Na biako yɛ me dea, ɛnna biako yɛ Janny dea. Wɔka kyerɛɛ me sɛ menkɔ sukuu titiriw bi a wɔbɛyɛ no bosome du wɔ Gilead. Na sukuu no atirimpɔw ne sɛ ɛbɛtete anuanom mmarima ma wɔahu sɛnea wɔbɛtoto nneɛma wɔ asafo no mu. Wɔtoo nsa frɛɛ anuanom 100; emu 82 yɛ mmarima.\nJanny: Me krataa no de, na nea wɔreka akyerɛ me ara ne sɛ minsusuw ho nhwɛ sɛ metumi atena Belgium ma Markus akɔ Gilead anaa. Momma menka, mfiase no ɛhaw me paa. Na akɔyɛ te sɛ nea Yehowa antie me mpaebɔ. Nanso mesan hwɛɛ asɛm no dinn, na mihui sɛ nea enti a Gilead Sukuu wɔ hɔ ne sɛ ɛbɛtete anuanom ma wɔatumi aka asɛmpa no wɔ wiase nyinaa. Enti mepenee so sɛ mɛtena Belgium, na wɔyɛɛ me ɔkwampaefo titiriw wɔ Ghent. Wɔde me kɔkaa Anna ne Maria Colpaert ho. Na wɔyɛ akwampaefo titiriw a wɔayɛ adwuma no akyɛ.\nMarkus: Esiane sɛ na me Borɔfo nka papa nti, wɔma mekɔɔ Brooklyn bosome anum ansa na sukuu no refi ase. Meyɛɛ adwuma wɔ Ɔsom Dwumadibea, na na meboa ma wɔde nhoma mena anuanom wɔ Asia, Europe, ne South America. Sɛ wowɔ adwumayɛbea ti na woreyɛ adwuma a, wuhu paa sɛ yɛwɔ anuanom wɔ wiase nyinaa a yɛabom resom. Onua a mekae no paa ne Onua A. H. Macmillan; na ɔyɛ ɔhwɛfo kwantufo wɔ Onua Russell bere so. Saa bere no na wabɔ akwakoraa na na n’asom yɛ den, nanso da biara na ɔkɔ asafo nhyiam. Eyi kaa me koma paa na mihui sɛ ɛsɛ sɛ yɛne yɛn nuanom Kristofo hyiam daa.—Heb. 10:24, 25.\nJanny: Na me ne Markus taa kyerɛw yɛn ho. Na obiara afe ne yɔnko. Nanso na Markus ani gye nea ɔresua wɔ Gilead no ho, na na me nso m’ani gye wɔ asɛnka adwuma no mu. Bere a Markus fi United States baa fie no, na me ne nnipa 17 na esua Bible. Na ɛnyɛ mmerɛw sɛ Markus bɛkɔ akodi bosome 15 wɔ baabi a minhu n’anim, nanso Yehowa hyiraa yɛn. Ɛda a Markus resan aba no wimhyɛn no ammedu ntɛm, enti bere a afei obedui no, yɛbam yɛn ho; meresu no na Markus nso resu. Efi saa bere no, obiara nnyaw ne yɔnko hɔ nkɔ baabiara da.\nYƐN ANI SƆ HOKWAN BIARA A YƐANYA\nMarkus: December 1964 na mifi Gilead bae, na wɔma yɛkɔsom wɔ Betel. Nanso na yennim sɛ yɛrekotwam wɔ hɔ kɛkɛ. Yɛkɔɔ hɔ no, bosome abiɛsa pɛ na wɔma mekɔyɛɛ ɔmantam sohwɛfo wɔ Flanders. Akyiri yi wɔde asɛmpatrɛwfo bi baa Belgium. Na wɔfrɛ wɔn Aalzen ne Els Wiegersma, na wobesii yɛn anan yɛɛ ɔmantam adwuma no. Afei yɛsan kɔɔ Betel na mekɔyɛɛ adwuma wɔ Ɔsom Dwumadibea. Efi 1968 kosi 1980 no, na yɛntena faako; yɛsom wɔ Betel kakra, na yɛakɔyɛ akwantu adwuma kakra. Afei efi 1980 kosi 2005 no, mesomee sɛ ɔmantam sohwɛfo.\nƐwom, na wɔsesasesa yɛn dwumadi nanso na yɛma ɛtena yɛn adwenem bere nyinaa sɛ yɛahyira yɛn ho so ama Yehowa sɛ yebefi yɛn kra nyinaa mu asom no. Enti adwuma biara a wɔde maa yɛn no, yeyii yɛn yam yɛe efisɛ na yenim sɛ baabi a wɔde yɛn bɛkɔ biara, adwene a ɛwɔ akyiri ne sɛ ɛbɛboa ma Ahenni adwuma no akɔ so.\nJanny: Hokwan biako a minyae a ɛmaa m’ani gyei ne bere a me ne Markus kɔɔ Brooklyn 1977 ne bere a yɛkɔɔ Patterson 1997 ma Markus kogyee ntetee a wɔde maa Baa Boayikuw mufo no.\nYEHOWA NIM NEA YEHIA\nMarkus: Janny kɔyɛɛ oprehyɛn afe 1982, na ofii mu fii maa ne ho tɔɔ no kama. Mfe abiɛsa akyi no, Louvain asafo no maa yɛn dan bi wɔ wɔn Ahenni Asa no atifi. Mfe 30 a na yɛde ayɛ adwuma yi nyinaa, eyi ne bere a edi kan a yenyaa baabi a yebetumi aka sɛ ɛyɛ yɛn dea a yetumi kɔ ba bɛsoɛ hɔ. Edu Benada na yɛrekɔ akɔsom asafo bi a, midi aborɔsan yi so aforosiane mpɛn pii twe yɛn nneɛma ba fam. Anigyesɛm ne sɛ afe 2002 mu no, wɔpɛɛ dan bi wɔ fam hɔ maa yɛn. Bere a midii mfe 78 no, wɔma yɛkɔyɛɛ akwampaefo titiriw wɔ Lokeren. Yɛn ani agye sɛ yɛreyɛ saa adwuma yi na da biara yetumi kɔ asɛnka.\n“Yenim sɛ ɛnyɛ baabi a yɛresom anaa hokwan a yɛwɔ ne asɛm no, na mmom nea ehia ne onii a yɛresom no”\nJanny: Yɛka mfe dodow a yɛn baanu de ayɛ bere nyinaa som adwuma no bom a, ɛboro mfe 120! Yehowa aka sɛ ‘ɔrennyaw yɛn’ na sɛ yɛde nokwaredi som no a, ‘hwee renhia yɛn.’ (Heb. 13:5; Deut. 2:7) Yɛahu paa sɛ saa asɛm no yɛ nokware.\nMarkus: Bere a yesusua na yehyiraa yɛn ho so maa Yehowa. Yɛanhwehwɛ nneɛma akɛse akɛse. Dwumadi biara a wɔde maa yɛn no, yesoo mu, efisɛ yenim sɛ ɛnyɛ baabi a yɛresom anaa hokwan a yɛwɔ ne asɛm no, na mmom nea ehia ne onii a yɛresom no.\n^ nky. 5 Akyiri yi me papa, me maame, me nuabea panyin ne me nua mmarima baanu bɛyɛɛ Adansefo.


Yosua 17 | Intanɛt So Bible| Wiase Foforɔ Nkyerɛaseɛ\n17 Na wɔbɔɔ ntonto+ maa Manase+ abusuakuw no nyaa asase, efisɛ ɔno ne Yosef ba panyin,+ na ebedii Manase ba panyin Makir,+ Gilead+ papa, nsam, efisɛ na ɔyɛ ɔsabarima;+ na wɔde Gilead+ ne Basan maa no. 2 Wɔbɔɔ ntonto maa Manase mma a aka no mmusua nso nyaa asase. Enti wɔkyɛ maa Abiesar+ asefo ne Helek+ asefo ne Asriel asefo ne Sekem+ asefo ne Hefer asefo ne Semida+ asefo. Eyinom ne Yosef ba Manase mmabarima mmusua. 3 Manase ba ne Makir, na Makir ba ne Gilead. Na Gilead ba Hefer nso ba ne Selofehad.+ Na Selofehad nni ɔbabarima biara; ne mma nyinaa yɛ mmea na wɔn din ne Mahla, Noa, Hogla, Milka, ne Tirsa.+ 4 Mmea yi baa ɔsɔfo Eleasar+ ne Nun ba Yosua ne mpanyimfo no nkyɛn bɛkae sɛ: “Yehowa ka kyerɛɛ Mose sɛ ɔmma yɛn agyapade wɔ yɛn nuabarimanom mu.”+ Enti ɔmaa wɔn agyapade wɔ wɔn papa nuanom mu sɛnea Yehowa hyɛe no.+ 5 Manase nyaa nsase du; ɛsono Gilead ne Basan asase a ɛwɔ Yordan agya no;+ 6 na Manase mmabea no nyaa agyapade wɔ ne mmabarimanom mu; na Gilead asase no bɛyɛɛ Manase mma nkae no agyapade. 7 Manase hye no fi Aser kɔ Mikmetat,+ wɔ Sekem+ anim. Ɔhye no fi hɔ fa nifa so kɔ En-Tapuafo asase so. 8 Tapua+ asase no bedii Manasefo nsam, nanso Tapua kurow a ɛwɔ Manase hye so no yɛ Efraimfo dea. 9 Ɔhye no fa Kana subon ho kɔ anafo de kɔfa Efraim nkurow a ɛwɔ subon ho no mu,+ wɔ Manase nkurow no mfinimfini. Na Manase hye no wɔ subon no atifi, na ano kɔpem po no ho.+ 10 Enti na Efraim wɔ anafo na Manase nso wɔ atifi; ne hye kɔpem po no ano.+ Wɔne Aser bɔ hye wɔ atifi na wɔne Isakar nso bɔ hye wɔ apuei. 11 Manase+ benyaa nkurow a edidi so yi ne ɛho nkuraa ne emu nnipa wɔ Isakar ne Aser nsase so: Bet-Sean+ ne Yibleam+ ne Dor+ ne En-Dor+ ne Taanak+ ne Megido,+ ne nkurow abiɛsa a egu nkoko so. 12 Manasefo antumi anko amfa nkurow yi,+ enti Kanaanfo kɔɔ so tenaa asase no so.+ 13 Afei bere a Israelfo ho yɛɛ den+ no, wɔmaa Kanaanfo no yɛɛ nkoadwuma,+ nanso wɔantu wɔn amfi hɔ koraa.+ 14 Na Yosef mma no kobisaa Yosua sɛ: “Bere a Yehowa ahyira me abedu sesɛɛ ma mayɛ ɔman kɛse+ yi, adɛn nti na woatwa asase biako pɛ ama me sɛ m’agyapade?”+ 15 Ɛnna Yosua ka kyerɛɛ wɔn sɛ: “Sɛ woyɛ ɔman kɛse a, ɛnde kobu kwae a ɛwɔ Perisifo+ ne Refaimfo+ asase so no fa, efisɛ bepɔw so+ asase a ɛwɔ Efraim no sua ma wo.” 16 Na Yosef mma no kae sɛ: “Bepɔw no sua ma yɛn, na Kanaanfo a wɔte asasetaw no so nyinaa, wɔn a wɔte Bet-Sean+ ne ɛho nkurow mu ne Yesreel+ bon mu no, wɔ nteaseɛnam+ a wɔde nnade ayɛ.” 17 Enti Yosua ka kyerɛɛ Yosef fie, Efraim ne Manase, sɛ: “Woyɛ ɔman kɛse na wo ho yɛ den ankasa.+ Ɛnyɛ asase biako na ɛsɛ sɛ wunya,+ 18 na mmom bepɔw no so bɛyɛ wo dea.+ Ɛyɛ kwae, enti bu fa, na ɛhɔ na w’asase no ano bɛpem. Kanaanfo no ho yɛ den na wɔwɔ nnade nteaseɛnam de, nanso pam wɔn fi hɔ.”+


Sarefat Kunafo no Nyaa Ne Gyidi So Akatua | Adesua\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Danish Drehu Dutch Efik English Estonian Ewe Finnish French Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Iban Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Thai Tigrinya Totonac Tshiluba Tsonga Tswana Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nTWA ho mfonini hwɛ. Okunafo hiani bi reyɛ ne ba atuu. Odi abofra no bakoro. Ne ho adwiriw no papa. Ɛnkyɛe koraa, na ne ba yi bɔ ne bo a nkwa biara nni ne mu, nanso odiyifo no anyan abofra no. Abofra no reserew, na ɔbea no hwɛ no a, na n’ani agye kwa. Ne hɔho no ka kyerɛɛ no sɛ: “Hwɛ, wo ba no te ase.”\nBɛyɛ mfe 3,000 ni a owusɔre yi sii. Wubetumi akenkan ho asɛm wɔ 1 Ahene ti 17. Ɔhɔho no ne Onyankopɔn diyifo Elia. Hena ne abofra no maame? Bible nhyɛ da mmɔ ne din; nea ɛka ne sɛ ɔyɛ ɔbea kunafo a ɔte Sarefat. Sɛ ade biako bi wɔ hɔ a yebetumi aka sɛ ɛhyɛɛ ɔbea no gyidi den paa a, na ɛyɛ ne ba no a odiyifo no nyan no no. Yɛrebɛhwɛ ne ho asɛm kakra na yɛahwɛ nea yebetumi asua afi mu.\nELIA HUU ƆBEA KUNAFO BI A NE GYIDI SO\nBere a ɔhemmɔne Ahab redi Israel so no, Yehowa kae sɛ ɔpɛ kataban besi asase no so bere tenten. Bere a Elia kae sɛ ɔpɛ besi no, Onyankopɔn de no siei na Ahab anhu no; ɔmaa nkwaakwaadabi brɛɛ no aduan ne nam. Afei Yehowa ka kyerɛɛ Elia sɛ: “Sɔre kɔ Sarefat a ɛwɔ Sidonfo asase so na kɔtena hɔ. Hwɛ! mɛma ɔbea bi a ɔyɛ okunafo ama wo aduan wɔ hɔ.”—1 Ahe. 17:1-9.\nBere a Elia koduu Sarefat no, ohui sɛ okunafo hiani bi repɛ nnyina. Ɔbea yi na ɔbɛma odiyifo no aduan anaa? Ɔbea hianiwa yi deɛ, dɛn na ɔwɔ a obenya bi ama no? Sɛ na Elia tirim nteɛ no mpo a, ofii ase ne ɔbea no bɔɔ nkɔmmɔ. Ɔka kyerɛɛ ɔbea no sɛ: “Mesrɛ wo, fa nsu kakra gu ade mu ma me, na mennom.” Afei bere a ɔyɛe sɛ ɔrekɔfa nsu no aba no, Elia san frɛɛ no ka kyerɛɛ no sɛ: “Mesrɛ wo, ɛyɛ a fa paanoo kakra hyɛ wo nsam brɛ me.” (1 Ahe. 17:10, 11) Nsu deɛ na okunafo no benya bi ama no, nanso paanoo deɛ ɔrekɔfa wɔ he?\nƆbea no kae sɛ: “Sɛ́ Yehowa, wo Nyankopɔn no te ase yi, minni paanoo biara; esiam nsa mã pɛ na aka wɔ kuku mu ne ngo kakraa bi a ɛwɔ ahina mu, na merepɛ nnyina kakra akɔyɛ biribi ama me ne me ba adi, na yɛawu.” (1 Ahe. 17:12) Ma yensusuw asɛm yi ho kakra.\nOkunafo no hui sɛ Elia yɛ Israelni a ɔsom Onyankopɔn. Yebetumi aka saa efisɛ ɔbea no kae sɛ: “Sɛ́ Yehowa, wo Nyankopɔn no te ase yi.” Sɛ yɛhwɛ a yebetumi aka sɛ na ɔbea no wɔ Israelfo Nyankopɔn no ho nimdeɛ kakra, nanso na ennuu baabi a ɔbɛfrɛ Yehowa sɛ “me Nyankopɔn.” Ná ɔte Sarefat a ɛbɛn Foinikefo kurow Sidon. Ɛbɛyɛ sɛ na Sarefatfo som Baal, nanso Yehowa huu biribi titiriw bi wɔ okunafo no ho.\nƐwom sɛ na Sarefat kunafo no te abosonsomfo mu deɛ, nanso onyaa Yehowa mu gyidi. Bere a Yehowa somaa Elia kɔɔ ɔbea no nkyɛn no, ɛboaa ɔbea no ne Elia nyinaa. Yebetumi asua biribi titiriw afi asɛm yi mu.\nƐnyɛ Baal asomfo a wɔwɔ Sarefat no nyinaa na na wɔn suban asɛe koraa. Bere a Yehowa somaa Elia kɔɔ ɔbea no nkyɛn no, na ɔreda no adi sɛ, sɛ obi nnya mmɛsom no mpo na ɔwɔ adwempa a, otumi hu. Nokwasɛm ni, “ɔman biara mu no, onipa a osuro [Onyankopɔn] na ɔyɛ adetrenee no, ogye no tom.”—Aso. 10:35.\nNnipa bi te w’asasesin mu a wɔte sɛ okunafo a ɔwɔ Sarefat no anaa? Ebia baabi a wɔte no, atoro som mufo nko ara, nanso ebetumi aba sɛ wɔrepɛ biribi ahu. Ebia wonni Yehowa ho nimdeɛ ahe biara enti sɛ obi ammoa wɔn a, ɛbɛyɛ den sɛ wobehu nokware som. Worehwehwɛ saafo no aboa wɔn anaa?\n‘DI KAN YƐ PAANOO KETEWAA BI BRƐ ME’\nWo deɛ, susuw asɛm a Elia ka kyerɛɛ okunafo no ho hwɛ. Na ɔbea no aka akyerɛ no sɛ aka aduan kakra a ɔne ne ba bedi na afei wɔawu. Nanso dɛn na Elia kae? Ɔka kyerɛɛ ɔbea no sɛ: “Nsuro. Wo de, kɔyɛ nea woaka no. Mmom di kan fa nea ɛwɔ hɔ no bi yɛ paanoo ketewaa bi brɛ me ansa na woayɛ bi ama wo ne wo ba no. Na asɛm a Yehowa, Israel Nyankopɔn aka ni, ‘Esiam a ɛwɔ kuku mu no rensã, na ngo a ɛwɔ ahina mu no nso rensã kosi da a Yehowa bɛma osu atɔ agu asase no so.’”—1 Ahe. 17:11-14.\nEbia obi bɛka sɛ, ‘Owura yi paa, dɛn na worepɛ akyerɛ? Yɛmfa aduan kakra a aka yi mma wo?’ Nanso ɛnyɛ saa na okunafo yi yɛe. Ɛwom, na onni Yehowa ho nimdeɛ ahe biara nanso ogyee Elia dii, na ɔyɛɛ nea ɔkae no. Ná eyi gye gyidi paa, na wannu ne ho sɛ ɔyɛɛ saa. Adɛn ntia?\nOkunafo no gyee Elia Nyankopɔn dii, na Yehowa gyee ɔne ne ba no nkwa\nOnyankopɔn werɛ amfi okunafo hiani no. Sɛnea Elia kae no, Yehowa amma okunafo no ne ne ba no ne Elia ano aduan ammɔ wɔn kosii sɛ ɔpɛ no twaam. Ampa ara “kuku no mu esiam no ansa, na ahina no mu ngo no nso ansa, sɛnea Yehowa nam Elia so kae no.” (1 Ahe. 17:16; 18:1) Sɛ ɔbea no anyɛ nea Elia kae no a, ebia anka esiam ne ngo kakra a ɔwɔ no ara ne aduan a obedi na wawu. Nanso ogyee Elia asɛm no dii na ɔde ne werɛ hyɛɛ Yehowa mu, na odii kan maa Elia aduan ansa na ɔredi bi.\nAde biako a yebetumi asua afi asɛm yi mu ne sɛ Onyankopɔn hyira wɔn a wogye no di. Sɛ wuhyia sɔhwɛ anaa amanehunu bi na wode wo werɛ hyɛ Yehowa mu a, ɔbɛboa wo. Yehowa yɛ adamfo a ɔbɛma wo nea wuhia na wabɔ wo ho ban na woatumi agyina sɔhwɛ ano.—Ex. 3:13-15.\nAfe 1898 mu no, Zion’s Watch Tower no kaa biribi faa okunafo yi asɛm no ho: “Sɛ ɔbea no yɛ osetie de kyerɛ sɛ ɔwɔ gyidi a, ɛnde Awurade bebu no sɛ obi a ɛsɛ sɛ ɔma Odiyifo no boa no; nanso sɛ wannye asɛm no anni a, anka ebia Odiyifo no benya okunafo foforo a obegye asɛm no adi. Eyi fa yɛn nso yɛn ho. Ɛwɔ hɔ wɔ hɔ a, Awurade sɔ yɛn gyidi hwɛ. Sɛ yɛkyerɛ sɛ yɛwɔ gyidi a, yebenya nhyira; sɛ nso yɛankyerɛ gyidi a, yɛrennya nhyira.”\nSɛ sɔhwɛ bi to yɛn a, ehia sɛ yɛma Yehowa kyerɛ yɛn nea yɛnyɛ, na yebehu eyi wɔ Kyerɛwnsɛm no ne asafo nhoma ahorow mu. Afei sɛ yehu Yehowa adwene wɔ asɛm no ho a, ɛsɛ sɛ yegye tom ntɛm. Sɛ ɛyɛ den oo, sɛ ɛnyɛ den oo, ɛsɛ sɛ yegye tom. Abebusɛm bi ka sɛ: “Fa wo koma nyinaa to Yehowa so, na mfa wo ho ntweri w’ankasa ntease. Hu no w’akwan nyinaa mu, na ɔno na ɔbɛma w’akwan ateɛ.” (Mmeb. 3:5, 6) Sɛ yɛde saa abebusɛm no yɛ adwuma a, nhyira deɛ yɛfa no kwa.\n‘WOABA HA SƐ WOREBEKUM ME BA?’\nNa biribi foforo wɔ hɔ a ɛbɛsɔ okunafo no gyidi ahwɛ. Bible ka sɛ: “Nsɛm yi akyi no, ɔbea no, kyerɛ sɛ, ofiewura no, babarima yaree, na yare no mu yɛɛ den kosii sɛ afei de na ahome biara nni ne mu bio.” Ná awerɛhow amene okunafo no, na na nea asi no nsen ne tirim. Enti obisaa Elia sɛ: “O nokware Nyankopɔn nipa, dɛn na me ne wo wɔ yɛ? Woaba ha sɛ worebɛkae me me bɔne na woakum me ba?” (1 Ahe. 17:17, 18) Dɛn na ɛmaa ɔbea yi kaa asɛm yayaayaw saa?\nƆbea no kaee bɔne bi a wayɛ a ɛreteetee n’ahonim anaa? Onyaa adwene sɛ Onyankopɔn na asoma Elia aba hɔ sɛ ommekum ne ba no mfa ntua ne bɔne so ka anaa? Bible nka nkyerɛ yɛn, nanso yenim ade biako bi: Okunafo no ammɔ Onyankopɔn sobo biara.\nYebetumi aka sɛ bere a okunafo no ba no wui no, ɛhaw Elia paa. Ebia nea ɛsɛee asɛm no koraa ne sɛ na okunafo no susuw sɛ ɔno na waba hɔ abekum abofra no. Enti Elia faa abofra a wawu no de no kɔɔ atifi dan no mu na ɔteɛɛm sɛ: “O Yehowa, me Nyankopɔn, okunafo a mabɛsoɛ no yi, woreyɛ ɔno nso bɔne akum ne ba?” Sɛ Onyankopɔn ma kwan ma ɔbea yamyefo yi hu amane bio a, anka ahohorabɔ a ɛbɛba ne din so deɛ yɛnka. Eyi ne ade a na ɛhaw Elia paa. Enti ɔsrɛɛ Yehowa sɛ: “O Yehowa, me Nyankopɔn, mesrɛ wo, ma abofra yi kra nsan mmra ne mu.”—1 Ahe. 17:20, 21.\n“HWƐ, WO BA NO TE ASE”\nEyi nyinaa na Yehowa retie. Ná okunafo no ahwɛ odiyifo no, na asɛm a ɔka kyerɛɛ no nso ogye dii. Nanso Onyankopɔn amfa ne ho annye asɛm no mu, enti abofra no wui. Ebia nea enti a wamfa ne ho annye mu ne sɛ na onim sɛ obenyan abofra no, na ɛno bɛma nkyirimma anya anidaso sɛ owusɔre bɛba daakye. (Eyi ne owusɔre a edi kan wɔ Bible mu.) Bere a Elia srɛɛ Yehowa no, ɔsan maa abofra no baa nkwa mu. Enti ɔde abofra no maa ne maame kae sɛ: “Hwɛ, wo ba no te ase”! Anigye a okunafo no benya deɛ, yɛrentumi mfa yɛn ani mmu mpo na yɛaka ho asɛm. Ɔbea no ka kyerɛɛ Elia sɛ: “Afei na mahu sɛ woyɛ Onyankopɔn nipa ampa, na Yehowa asɛm a ɛwɔ w’anom no yɛ nokware.”—1 Ahe. 17:22-24.\nAhene Nhoma a Edi Kan ti 17 nka ɔbea no ho asɛm biara bio. Nanso nea Yesu ka faa ɔbea yi ho kyerɛ sɛ ebia ɔde ne nkwa nna a aka som Yehowa. (Luka 4:25, 26) Ɔbea no asɛm ma yehu sɛ obiara a obeyi ne yam aboa Onyankopɔn asomfo no, ɔno nso behwie ne nhyira agu ne so. (Mat. 25:34-40) Bio, asɛm yi ma yehu sɛ Onyankopɔn hwɛ n’asomfo; sɛ ɛyere sɛ dɛn mpo a, ɔbɛhwɛ wɔn. (Mat. 6:25-34) Afei nso, ɛma yehu sɛ Yehowa wɔ tumi a ɔde benyan awufo, na ne ho pere no mpo sɛ ɔbɛyɛ saa. (Aso. 24:15) Eyi nyinaa nti momma yɛnkae okunafo a ofi Sarefat no daa.


Suasua Onyankopɔn Dɔ, N’ayamye, ne Ne Nyansa | Adesua\nKENKAN WƆ Afrikaans Cakchiquel (Western) Cambodian Dangme English Ewe French Ga Garifuna Greenlandic Hmong (White) Iban Italian Kimbundu Kwangali Kwanyama Laotian Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Nahuatl (Northern Puebla) Ndebele Ndonga Ngabere Nzema Portuguese Quechua (Ancash) Quechua (Ayacucho) Quechua (Cuzco) Sepedi Sesotho (Lesotho) Spanish Swati Tahitian Tlapanec Totonac Tsonga Tswana Twi Umbundu Venda Xhosa Zulu\n“Monsuasua Onyankopɔn sɛ mma adɔfo.”—EFESOFOƆ 5:1.\nDɛn na Yesu yɛe de suasuaa Yehowa su ahorow?\nYɛbɛyɛ dɛn asuasua Yehowa su ahorow ne ne dɔ nso?\nAdɛn nti na ɛsɛ sɛ yɛhwɛ yie wɔ nneɛma a yɛdwendwene ho no ho?\n1. Dɛn na ɛbɛtumi aboa yɛn ma yɛasuasua Yehowa?\nBERE a Yehowa bɔɔ yɛn no, ɔde tumi bi duaa yɛn mu. Saa tumi no boa yɛn ma sɛ yɛnkɔɔ tebea a afoforo wom mu da mpo a, ɛma yɛtumi hu sɛnea wɔte nka. (Kenkan Efesofoɔ 5:1, 2.) Ɛbɛyɛ dɛn na wei aboa yɛn ma yɛasuasua Yehowa? Adɛn nti na ɛsɛ sɛ yɛhwɛ yie wɔ sɛnea yɛde saa tumi yi di dwuma ho?\n2. Sɛ yɛhu amane a, Yehowa te nka sɛn?\n2 Yehowa ahyɛ yɛn bɔ sɛ daakye ɔbɛma yɛn asetena a ɛyɛ anigye a amanehunu biara nnim. Kristofo a wɔasra wɔn no hwɛ kwan sɛ wɔbɛkɔ soro, na “nnwan foforɔ” no nso hwɛ kwan sɛ wɔbɛtena asase so daa. (Yohane 10:16; 17:3; 1 Korintofoɔ 15:53) Nanso sɛ yɛhu amane nnɛ a, Yehowa hu ɛyaw a yɛdi no. Tete no, bere a Yehowa asomfo huu amane wɔ Egypt no, ɛyɛɛ no yaw. Bible ka sɛ: “Ne ho hiahiaa no.” (Yesaia 63:9) Akyiri yi, bere a Yehowa asomfo resan asi asɔrefie no a na wɔsuro wɔn atamfo no, ɔtee wɔn ase. Ɔka kyerɛɛ wɔn sɛ: “Deɛ ɔde ne nsa ka mo no, ɔde ne nsa aka m’ani kosua.” (Sakaria 2:8) Sɛnea maame biara dɔ ne ba a wawo no foforo no, saa ara na Yehowa dɔ n’asomfo, na ɔpɛ sɛ ɔboa wɔn. (Yesaia 49:15) Sɛ asɛm to ebinom na yɛfa no sɛ yɛn na ato yɛn a, ɛma yɛte wɔn ase. Sɛ yɛyɛ saa a, na yɛresuasua Yehowa dɔ.—Dwom 103:13, 14.\nYESU SUASUAA YEHOWA NA ƆDƆƆ NNIPA\n3. Sɛn na na Yesu te nka ma nnipa?\n3 Ɛwom sɛ na Yesu nkɔɔ tebea a nkurɔfo a wɔrehu amane wɔ ne bere so wom no mu da deɛ, nanso ɔtee wɔn ase. Sɛ nhwɛso no, na ɔnim sɛ asetena mu yɛ den ma nnipa pii. Nyamesom akannifo no dii atoro kyerɛɛ wɔn, na wɔhyehyɛɛ mmara pii maa wɔn a na ɛmfi Onyankopɔn hɔ. Ná nkurɔfo suro saa akannifo no. (Mateo 23:4; Marko 7:1-5; Yohane 7:13) Ɛwom sɛ na Yesu nsuro nyamesom akannifo no na wannye atoro a wɔdii no nso anni deɛ, nanso na ɔte nea enti a nkurɔfo suro wɔn no ase. Bere a Yesu huu sɛnea nkurɔfo rehu amane no, ɛyɛɛ no yaw paa. Ná wɔagya wɔn agu hɔ a wɔnni ɔboafo biara ma “wɔayɛ sɛ nnwan a wɔnni hwɛfoɔ.” (Mateo 9:36) Yesu suasuaa sɛnea n’Agya dɔ nnipa na ɔyɛ “mmɔborɔhunufoɔ ne ɔdomfoɔ” no.—Dwom 103:8.\n4. Bere a Yesu huu sɛnea nkurɔfo rehu amane no, dɛn na ɔyɛe?\n4 Bere a Yesu huu sɛ nkurɔfo rehu amane no, ɔboaa wɔn efisɛ na ɔdɔ wɔn. Ná Yesu te sɛ n’Agya. Bere bi a Yesu asomafo twaa kwantenten kɔkaa asɛmpa no, wɔbrɛe, na na ɛsɛ sɛ wɔnya baabi a ɛhɔ yɛ komm kɔgye wɔn ahome. Nanso Yesu huu sɛ nnipa pii retwɛn no. Ɔhuu sɛ wɔhia ne mmoa, enti “ɔfirii aseɛ kyerɛkyerɛɛ wɔn nneɛma pii.”—Marko 6:30, 31, 34.\nSUASUA YEHOWA DƆ\n5, 6. Sɛ yɛpɛ sɛ yɛsuasua Yehowa dɔ no bi a, dɛn na ɛsɛ sɛ yɛyɛ? Ma nhwɛso. (Hwɛ mfoni a ɛwɔ adesua yi mfiase no.)\n5 Sɛ yɛpɛ sɛ yɛsuasua Yehowa dɔ a, dɛn na ɛsɛ sɛ yɛyɛ? Susu saa asɛm yi ho hwɛ. Yɛmfa onua aberante bi a ne din de Alan nyɛ nhwɛso. Ɔredwendwene onua akɔkoraa bi ho. Akɔkoraa no ntumi nnantew yie, na n’ani nso nhu ade papa. Alan susuu Yesu asɛm yi ho: “Sɛdeɛ mopɛ sɛ nnipa yɛ mo no, monyɛ wɔn saa ara.” (Luka 6:31) Enti Alan bisaa ne ho sɛ, ‘Dɛn na mepɛ sɛ afoforo yɛ ma me?’ Ɔkaa sɛ, ‘Mepɛ sɛ wɔne me bɔ bɔɔl!’ Nanso saa akɔkoraa yi ntumi ntu mmirika na kampɛsɛ wabɔ bɔɔl. Enti asɛm ankasa a ɛsɛ sɛ Alan bisa ne ho ne sɛ, ‘Sɛ me na meyɛ saa akɔkoraa no a, dɛn na anka m’ani bɛgye ho sɛ afoforo bɛyɛ ama me?’\n6 Ɛwom sɛ Alan da so ara yɛ aberante deɛ, nanso ɔredwene ho sɛ, sɛ ɔno na wabɔ akɔkoraa a, anka ɔbɛte nka sɛn? Enti, ɔgye bere ne onua akɔkoraa no bɔ, na sɛ akɔkoraa no rekasa a, ɔtie no yie. Afei ɔhuu sɛ akɔkoraa no ntumi nkenkan Bible yie, na ɛyɛ den ma no sɛ ɔbɛnantew akɔyɛ afie afie asɛnka nso. Afei Alan huu sɛnea ɔbɛtumi aboa akɔkoraa no, na ɔnyaa ɔpɛ sɛ ɔbɛyɛ nea ɔbɛtumi biara de aboa no. Sɛ yɛhu sɛnea afoforo te nka na yɛda ɔdɔ adi kyerɛ wɔn a, na yɛresuasua Yehowa.—1 Korintofoɔ 12:26.\nSuasua Yehowa ayamye (Hwɛ nkyekyɛm 7)\n7. Yɛbɛyɛ dɛn ate yɛn nuanom ase?\n7 Sɛ yɛnkɔɔ tebea a afoforo wom mu da a, ɛnyɛ bere nyinaa na yɛbɛte wɔn ase. Esiane sɛ yɛn nuanom pii yare anaa wɔapira anaa wɔn mfe rekɔ anim nti, wɔte yaw wɔ wɔn honam mu. Adwenemhaw anaa dadwene kɛse a ɛda ebinom so anaa ayayade a wɔyɛɛ wɔn bere bi a atwam nti, wɔrehu amane ankasa. Afoforo nso, wɔn nkutoo na wɔretete wɔn mma anaasɛ wɔn abusuafo nsom Yehowa. Obiara wɔ ne haw; ɛsono ɔhaw a yɛrehyia, ɛnna ɛsono nea afoforo nso rehyia koraa. Nanso yɛpɛ sɛ yɛda ɔdɔ adi kyerɛ afoforo na yɛboa wɔn. Ɛnde, dɛn na yɛbɛtumi ayɛ? Ɛsono nea obiara hia. Enti sɛ yɛyɛ aso tie obi yie na yɛbɔ mmɔden sɛ yɛbɛhu sɛnea ɔte nka a, ɛbɛma yɛahu ɔkwan pa a yɛbɛfa so aboa no. Ebia yɛbɛtumi ama wahu sɛnea Yehowa te nka wɔ ne haw no ho, anaasɛ yɛbɛtumi ayɛ biribi de aboa no. Sɛ yɛyɛ saa a, na yɛresuasua Yehowa.—Kenkan Romafoɔ 12:15; 1 Petro 3:8.\nSUASUA YEHOWA AYAMYE\n8. Dɛn na ɛboaa Yesu ma ɔdaa ayamye adi?\n8 Yehowa da ayamye adi kyerɛ nnipa nyinaa. (Luka 6:35) Yesu suasuaa n’Agya. Bere a Yesu wɔ asase so no, dɛn na ɛboaa no ma ɔdaa ayamye adi kyerɛɛ nkurɔfo? Sɛ Yesu pɛ sɛ ɔka asɛm bi anaa ɔyɛ biribi a, na ɔdi kan dwendwene sɛnea ɛbɛka nkurɔfo ho. Ɛho nhwɛso bi ni. Ɔbaa bi a na wayɛ nneɛma bɔne pii baa Yesu nkyɛn. Ná ɔresu paa ma ne nusu sian guu Yesu nan ase. Yesu huu sɛ ɔbaa no redi yaw paa wɔ bɔne a wayɛ no ho, na wanu ne ho. Yesu huu sɛ, sɛ wanna ayamye adi ankyerɛ no a, ɛbɛma ne werɛ ahow paa. Enti ɔkamfoo ɔbaa no wɔ adepa a ɔyɛe no ho, na ɔde ne bɔne kyɛɛ no. Farisini bi ne Yesu anyɛ adwene sɛ ɔde ɔbaa no bɔne kyɛɛ no, nanso Yesu ne Farisini no kasaa obu so.—Luka 7:36-48.\nAnsa na yɛbɛsi gyinae bi no, yɛbɛtumi asusu sɛnea ɛbɛka yɛne afoforo ho\n9. Dɛn na ɛbɛtumi aboa yɛn ma yɛasuasua Yehowa ayamye? Ma nhwɛso.\n9 Yɛbɛyɛ dɛn atumi asuasua Yehowa ayamye? Sɛ yɛpɛ sɛ yɛka asɛm bi anaa yɛyɛ biribi a, ɛsɛ sɛ yɛdi kan dwene ho yie sɛnea ɛbɛyɛ a yɛne afoforo bɛdi no odwo so, na yɛanyɛ ade ma anyɛ wɔn yaw. Paulo kyerɛwee sɛ, ɛnsɛ sɛ Kristoni “ko, na mmom ɛsɛ sɛ ɔdwo ma nnipa nyinaa.” (2 Timoteo 2:24) Hwɛ sɛnea wobɛtumi ada ayamye adi wɔ tebea a ɛdidi so yi mu: Sɛ w’adwumawura nyɛ n’adwuma yie a, dɛn na wobɛyɛ? Sɛ onua bi a ɔmmaa Ahenni Asa so bosome pii ba adesua a, asɛm bɛn na wobɛka akyerɛ no? Sɛ wowɔ asɛnka mu na obi ka kyerɛ wo sɛ ɔnni adagyew a, wobɛyɛ dɛn ne no akasa obu so? Sɛ wo yere bisa wo sɛ adɛn nti na bere a woreyɛ nhyehyɛe bi woammɔ no amanneɛ a, wobɛkasa akyerɛ no obu so? Ɛsɛ sɛ yɛdi kan dwendwene sɛnea afoforo bɛte nka ne sɛnea nsɛm a yɛka bɛtumi aka wɔn ho. Sɛ yɛyɛ saa a, yɛbɛhu asɛm a ɛsɛ sɛ yɛka ne nneɛma a ɛsɛ sɛ yɛyɛ na ama yɛasuasua Yehowa ayamye.—Kenkan Mmebusɛm 15:28.\nSUASUA YEHOWA NYANSA\n10, 11. Yɛbɛyɛ dɛn asuasua Yehowa na yɛayɛ yɛn ade nyansam? Ma nhwɛso.\n10 Yehowa nim nyansa yie, na sɛ ɔpɛ a ɔbɛtumi ahu nneɛma a ɛbɛsisi daakye. Ɛwom sɛ yɛnnim nea ɛbɛba daakye deɛ, nanso yɛbɛtumi ayɛ yɛn ade nyansam. Ɔkwan bɛn so? Ansa na yɛbɛsi gyinae bi no, yɛbɛtumi asusu sɛnea ɛbɛka yɛne afoforo ho. Ɛnsɛ sɛ yɛyɛ yɛn ade te sɛ Israelfo no. Wɔannwene nea sɛ wɔyɛ Yehowa so asoɔden a ɛbɛba wɔn so no ho. Saa ara nso na wɔannwene wɔne Yehowa abusuabɔ ne nea wayɛ ama wɔn nyinaa ho. Esiane sɛ Mose huu nea na Israelfo no adi kan ayɛ nti, na ɔnim sɛ Israelfo no bɛyɛ bɔne. Ɔkaa sɛ: “Wɔyɛ ɔman a nyansa abɔ wɔn, na wɔne nhunumu abɔ nsianho. O sɛ wɔnim nyansa a! Anka wɔbɛdwene asɛm yi ho. Anka wɔbɛhunu wɔn awieeɛ.”—Deuteronomium 31:29, 30; 32:28, 29.\n11 Nhwɛso bi ni. Sɛ wo ne obi a wopɛ sɛ woware no pue a, kae sɛ, sɛ wonya nya obi ho anigye a, ɛyɛ den sɛ wobɛdi wo nkate ne nna ho akɔnnɔ so. Enti ɛnsɛ sɛ woyɛ biribiara a ɛbɛsɛe abusuabɔ pa a wo ne Yehowa wɔ no! Mmom no, yɛ w’ade nyansam na woantɔ asiane mu. Tie Yehowa afotu a nyansa wom yi: “Onitefoɔ ne deɛ ɔhunu mmusuo na ɔde ne ho hunta, na ogyimfoɔ deɛ, ɔfa mu, na ɔnya ho asotwe.”—Mmebusɛm 22:3.\nHWƐ NA WOANNWENNWENE NNEƐMA BƆNE HO\n12. Ɔkwan bɛn so na nneɛma a yɛdwendwene ho bɛtumi apira yɛn?\n12 Onyansafo hwɛ yie wɔ nneɛma a ɔdwendwene ho no ho. Sɛnea ogya bɛtumi aboa yɛn anaa apira yɛn no, saa ara na nneɛma a yɛdwendwene ho bɛtumi aboa yɛn anaa apira yɛn. Sɛ yɛde ogya di dwuma yie a, yɛbɛtumi de anoa aduane. Nanso sɛ yɛamfa anni dwuma yie a, ɛbɛtumi ahye yɛn fie anaa akum yɛn mpo. Saa ara na nneɛma a yɛdwendwene ho nso te. Sɛ yɛdwendwene nneɛma a yɛsua fi Yehowa hɔ no ho a, ɛbɛboa yɛn. Nanso sɛ yɛkɔ so dwendwene aguamammɔ ho na yɛtwa ho mfoni wɔ yɛn adwenem a, ɛrenyɛ den koraa sɛ yɛbɛbɔ aguaman. Sɛ ɛba saa a, ɛbɛsɛe yɛne Yehowa adamfofa.—Kenkan Yakobo 1:14, 15.\n13. Dɛn na Hawa kɔɔ so dwendwenee ho?\n13 Yɛbɛtumi asua biribi afi Hawa, ɔbaa a ɔdi kan no asɛm no mu. Ná Yehowa aka akyerɛ Adam ne Hawa sɛ ɛnsɛ sɛ wɔdi “papa ne bɔne ho nimdeɛ dua” aba no bi. (Genesis 2:16, 17) Nanso Satan ka kyerɛɛ Hawa sɛ: “Ɛnyɛ owuo na mobɛwuo. Na Onyankopɔn nim sɛ da a mobɛdi bie no mo ani bɛbue na moayɛ sɛ Onyankopɔn ahunu papa ne bɔne.” Hawa nyaa adwene sɛ, sɛ ɔtumi si papa ne bɔne ho gyinae a, n’asetena bɛyɛ papa. Ɔkɔɔ so dwenee saa asɛm yi ho, na ‘ɔhunuu sɛ dua no yɛ sɛ wɔdi bie na wohwɛ a, ɛyɛ akɔnnɔ, na ɛyɛ fɛ.’ Afei dɛn na ɔyɛe? Bible ka sɛ: “Ɔtee n’aba no bi na ɔdiiɛ. Akyire yi, berɛ a ne kunu wɔ ne nkyɛn no, ɔde bi maa no na ɔdiiɛ.” (Genesis 3:1-6) Ɛno na ɛkɔfaa “bɔne baa wiase, na owuo nam bɔne so baeɛ.” (Romafoɔ 5:12) Ná anka ɛnsɛ sɛ Hawa kɔ so dwene bɔne ho!\n14. Ɔkwan bɛn so na Bible boa yɛn ma yɛtwe yɛn ho fi nna mu ɔbrasɛe ho?\n14 Bɔne a Hawa yɛe wɔ Eden turom no nyɛ aguamammɔ. Nanso Bible bɔ yɛn kɔkɔ pefee sɛ ɛnsɛ sɛ yɛkɔ so dwendwene nna mu ɔbrasɛe ho. Yesu kaa sɛ: “Obiara a ɔbɛkɔ so ahwɛ ɔbaa anya akɔnnɔ ama no no asɛe awareɛ dada n’akoma mu.” (Mateo 5:28) Paulo nso bɔɔ kɔkɔ sɛ: “Monnyɛ nhyehyɛeɛ nnto hɔ mmma honam akɔnnɔ.”—Romafoɔ 13:14.\n15. Ademude bɛn na ɛsɛ sɛ yɛde yɛn adwene si so, na dɛn ntia?\n15 Bible ka nso sɛ ɛsɛ sɛ yɛde yɛn adwene si nneɛma a ɛsɔ Yehowa ani so, na ɛnsɛ sɛ yɛdwendwene sika pii a yɛbɛnya ho. Sɛ obi wɔ sika pii mpo a, ne sika no ntumi mmɔ ne ho ban. (Mmebusɛm 18:11) Yesu kaa sɛ, sɛ obi hyehyɛ ademude pii fa na ɔmfa Yehowa nni kan wɔ n’asetenam a, ɔnnim nyansa. Onipa a ɔte saa no nyɛ “ɔdefoɔ Onyankopɔn fam.” (Luka 12:16-21) Sɛ yɛhyehyɛ yɛn ‘ademudeɛ wɔ soro’ na yɛyɛ nneɛma a ɛsɔ Yehowa ani a, yɛma Yehowa ani gye, na yɛn ankasa nso ani gye. (Mateo 6:20; Mmebusɛm 27:11) Abusuabɔ pa a yɛne Yehowa bɛnya som bo koraa sen biribi foforo biara.\n16. Sɛ asɛm bi haw yɛn a, dɛn na ɛbɛtumi aboa yɛn?\n16 Sɛ yɛpɛ sɛ yɛnya yɛn ho pii wɔ wiase yi mu a, ɛbɛgya yɛn adwendwene kwa. (Mateo 6:19) Yesu kaa sɛ ɛbɛyɛ den ama wɔn a wɔdwene sika ho bere nyinaa no sɛ wɔbɛkɔ so de Onyankopɔn Ahenni adi kan wɔ wɔn asetenam. (Mateo 13:18, 19, 22) Ebinom nso dwendwene nneɛma bɔne a ɛbɛtumi aba wɔn so ho daa. Nanso sɛ yɛkɔ so dwendwene nneɛma a ɛte saa ho a, ɛbɛtumi abɔ yɛn yareɛ anaa asɛe Yehowa mu gyidi a yɛwɔ no. Mmom no, ɛsɛ sɛ yɛnya ahotoso sɛ Yehowa bɛboa yɛn. Bible ka sɛ: “Onipa akoma mu awerɛhoɔ boto no, na asɛmpa ma ɛdi ahurisie.” (Mmebusɛm 12:25) Sɛ asɛm bi haw wo a, wo ne obi a ɔsom Yehowa na ɔnim wo yie nsusu ho. W’awofo, wo kunu anaa wo yere, anaa w’adamfo pa bɛtumi aboa wo ma woanya Yehowa mu ahotoso na ama w’adwendwene so atew.\nSɛ biribi haw wo a, bɔ Yehowa mpae, na dwene mmoa a ɔde ma wo no ho\n17. Sɛ biribi haw yɛn a, ɔkwan bɛn na Yehowa bɛtumi afa so aboa yɛn?\n17 Yehowa nim sɛnea yɛte nka sen obiara, na sɛ asɛm bi haw yɛn a, ɔbɛtumi aboa yɛn ma yɛn koma atɔ yɛn yam. Paulo kyerɛwee sɛ: “Monnnwennwene biribiara nnha mo ho, na mmom momfa mpaebɔ ne nkotɔsrɛ ne aseda so mfa mo adesrɛ nto Onyankopɔn anim adeɛ nyinaa mu; na Onyankopɔn asomdwoeɛ a ɛboro adwene nyinaa soɔ no nam Kristo Yesu so bɛbɔ mo akoma ne mo adwene nsusuiɛ ho ban.” (Filipifoɔ 4:6, 7) Sɛ biribi haw wo a, dwene mmoa a Yehowa de ma a ɛbɛtumi ama wo ne n’adamfofa mu akɔ so ayɛ den no ho. Yehowa bɛtumi afa wo nuanom mmarima ne mmaa, asafo mu mpanyimfo, akoa nokwafo no, abɔfo, ne Yesu so aboa wo.\n18. Sɛ yɛtumi dwendwene nneɛma ho a, ɛbɛboa yɛn sɛn?\n18 Sɛnea yɛahu no, sɛ yɛtumi hu sɛnea afoforo te nka a, na yɛresuasua Yehowa. (1 Timoteo 1:11; 1 Yohane 4:8) Sɛ yɛda ɔdɔ ne ayamye adi kyerɛ afoforo, sɛ yɛsusu nea ɛbɛtumi afi yɛn nneyɛe mu aba ho, na sɛ yɛgyae adwendwene a, yɛn ani bɛgye. Momma yɛnnwennwene sɛnea asetena bɛyɛ wɔ Onyankopɔn Ahenni ase no ho na yɛnyɛ nea yɛbɛtumi biara nsuasua Yehowa.—Romafoɔ 12:12.\nSɛ yɛdwendwene sɛnea Yehowa ne tetefo no dii ho na yɛsusu sɛnea Yesu suasuaa Yehowa no ho a, na yɛresuasua Yehowa. Sɛ yɛdwendwene nneɛma a afoforo hia ho a, yɛbɛyɛ nea yɛbɛtumi biara de aboa wɔn


Asomafo 17 - Nkwa Asem (NA-TWI) | Biblica\nAsomafo 17 - Nkwa Asem (NA-TWI)\nPaulo ne Silas kɔ Tesalonika\n1Wɔtoaa wɔn akwantu no so fii Ampifoli ne Apolonia baa Tesalonika a na Yudafo hyiadan wɔ no. 2 Sɛnea Paulo taa yɛ no, ɔkɔɔ hyiadan mu mprɛnsa ne nnipa no gyee akyinnye wɔ Kyerɛwsɛm no ho, 3 kyerɛɛ mu, dii adanse sɛ ɛsɛ sɛ Agyenkwa no hu amane na ɔsɔre fi awufo mu. Paulo kae se, “Saa Yesu a mereka ne ho asɛm akyerɛ mo yi ne Agyenkwa no.” 4 Nnipa no bi gye dii ma wodii Paulo ne Silas akyi. Saa ara nso na Helafo bebree a wɔsom Onyankopɔn ne mmea mpanyin bi nso gye dii de wɔn ho bɔɔ wɔn ara nen.\n5 Yudafo mpanyin no ani beree enti wɔboaboaa ahuhufo bi ano ma wɔbɔɔ twi faa kurow no mu kotwaa Yason fi ho hyiae pɛe sɛ wɔn nsa ka Paulo ne Silas de wɔn brɛ mpanyin no.\n6 Esiane sɛ wɔn nsa anka wɔn no nti, wɔtwee Yason ne anuanom bi de wɔn baa mpanyin no anim teɛteɛɛm se, “Saa nnipa a wɔma basabasa ba baabiara a wɔkɔ no aba yɛn kurow yi mu, 7 ama Yason agye wɔn atena ne fi. Wɔn nyinaa abu ɔhempɔn Kaesare mmara a ɔde ama yɛn sɛ yenni so no so, efisɛ, wɔka se, ɔhene foforo bi wɔ hɔ a wɔfrɛ no Yesu.”\n8 Saa asɛm yi hwanyan dɔm no ne kurow no mu mpanyin no. 9 Kurow no mu mpanyin no maa Yason ne anuanom no tuaa sika bi de dii wɔn agyinam ma wogyaa wɔn.\nPaulo ne Silas kɔ Beroia.\n10 Ade sae ara pɛ, anuanom yi gyaa Paulo ne Silas kwan ma wɔkɔɔ Beroia. Wodui no, wɔkɔɔ Yudafo hyiadan mu. 11 Na nnipa a wɔwɔ hɔ no nyɛ akyinnyegyefo te sɛ Tesalonikafo no. Wɔde ahosɛpɛw gyee asɛm no dii a daa na wosua Kyerɛwsɛm no pɛ sɛ wohu sɛ kyerɛkyerɛ a Paulo kyerɛkyerɛ no yɛ nokware anaa. 12 Nnipa no mu bebree a Helafo mmea atitiriw ne mmarima ka ho no gyee kyerɛkyerɛ no dii.\n13 Bere a Yudafo a wɔwɔ Tesalonika no tee sɛ Paulo akɔka Onyankopɔn asɛm no wɔ Beroia no, wɔkɔɔ hɔ nso kɔhwanyan ɛhɔfo nso. 14 Enti ntɛm ara, anuanom no gyaa Paulo kwan sɛ ɔnkɔ mpoano nanso Silas ne Timoteo de, wɔtenaa Beroia. 15 Nnipa a wokogyaa Paulo kwan no de no koduu Atene. Wɔresan akɔ Beroia no, Paulo kraa wɔn sɛ wɔnka nkyerɛ Silas ne Timoteo se wɔmmɛka ne ho ntɛm.\nPaulo wɔ Atene\n16 Bere a Paulo retwɛn Silas ne Timoteo wɔ Atene no, ohuu ahoni pii wɔ kurow no mu. Eyi maa ne werɛ howee yiye. 17 Enti na ɔne Yudafo ne Amanamanmufo a wɔsom Onyankopɔn no taa hyia wɔ hyiadan mu ma ɔkyerɛkyerɛ wɔn Onyankopɔn asɛm. Saa ara nso na daa na ɔne nkurɔfo gye akyinnye wɔ aguabɔe ara nen.\n18 Afei ɔne Epikurofo ne Stoafo anyansafo bi nso gyee akyinnye. Ebinom kae se, “Dɛn na ɔtoatoafo yi pɛ sɛ ɔkyerɛ yi?” Afoforo nso kae se, “Ɛsɛ nea ɔreka anyame afoforo bi ho asɛm.” Nea enti a wɔkaa eyi ne sɛ, na Paulo reka Yesu Kristo ne ne wusɔre ho asɛm.\n19 Wɔde Paulo kɔɔ Areopago nhyiam anim kae se, “Yɛpɛ sɛ yɛte nkyerɛkyerɛ foforo a worekyerɛkyerɛ yi ase, 20 efisɛ, nsɛm a woka no bi yɛ yɛn asom asɛm foforo enti yɛpɛ sɛ wokyerɛkyerɛ yɛn mu yiye.” 21 Na Atenefo ne ahɔho a wɔwɔ hɔ no nni hwee yɛ sɛ wɔde wɔn adagyew nyinaa betie nsɛm foforo anaa wɔbɛka nsɛm foforo a wɔate no akyerɛ afoforo.\nPaulo asɛnka wɔ Areopago\n22 Paulo sɔre gyinaa Areopago nhyiam no anim kae se, “Atenefo, mihu sɛ moyɛ nnipa a mopɛ nyamesom yiye. 23 Efisɛ, mituu mpase faa mo kurow yi mu, na mihuu mmeae ahorow a mosom no, mihuu afɔremuka bi a wɔakyerɛw ho se, ‘Onyame a wonnim no no de.’ Enti ade a munnim na mosɔre no no, ɔno ho asɛm na mereka akyerɛ mo yi.\n24 “Onyankopɔn a ɔbɔɔ wiase ne nneɛma a ɛwɔ mu nyinaa no na ɔyɛɛ ɔsoro ne asase. Awurade no nte asɔredan a nnipa asi mu. 25 Saa ara nso na biribiara a nnipa nam wɔn dwumadi so de bɛma no no nso ho nhia no, efisɛ, ɔno na ɔma nnipa nkwa ne biribiara a ehia wɔn. 26 Ɔnam onipa biako so na ɔbɔɔ nnipa ahorow nyinaa de wɔn tenaa asase so. Ɔno ankasa na ansa na ɔrebɛbɔ nnipa no, ɔhyehyɛɛ amanaman bere a wɔbɛsɔre ne bere a wobegu. Saa ara nso na ɔhyehyɛɛ wɔn tenabea ahye.\n27 “Ɛwom sɛ Onyankopɔn bɛn yɛn de, nanso ɔyɛ eyi sɛnea ɛbɛyɛ a nnipa bɛhwehwɛ n’akyi kwan atwiw abɛn no; 28 sɛnea obi ka se, ‘Ne mu na yɛte ase na yɛkeka yɛn ho’ no no. Saa ara nso na mo nnwontofo bi nso aka se, ‘Yɛn nso yɛyɛ ne mma’ nen. 29 Ɛnne sɛ yɛyɛ Onyankopɔn mma de a, ɛnsɛ sɛ yesusuw sɛ Onyankopɔn tebea te sɛ ohoni bi a onipa de dwetɛ anaa sika anaa ɔbo ayɛ. 30 Onyankopɔn buu n’ani guu bere a na nnipa nnim no no so, nanso afei de, ɔhyɛ nnipa nyinaa sɛ wɔntwe wɔn ho mfi akwammɔne so. 31 Efisɛ, wayi da bi ato hɔ a ɔnam onipa bi a wayi no no so bebu nnipa nyinaa atɛntrenee. Ɔnam sɔre a ɔmaa saa onipa yi sɔre fii awufo mu no so adi adanse akyerɛ nnipa nyinaa.”\n32 Bere a nnipa no tee sɛ Paulo reka owusɔre ho asɛm no, ebinom dii ne ho fɛw, na afoforo nso kae se, “Yɛpɛ sɛ wosan ka saa asɛm no bio.” 33 Saa nsɛm a ɛkɔɔ so yi maa Paulo fii nhyiam no ase hɔ kɔe. 34 Nanso nnipa kakraa bi gyee no dii de wɔn ho bɔɔ no. Saa nnipa no mu bi ne Dionisio a ɔfra Areopagofo mu ne ɔbea bi a ne din de Damari ne afoforo bi.\nNA-TWI : Asomafo 17


Yesu Dɔ Te sɛ N’Agya Dɔ Pɛpɛɛpɛ | Bɛn Yehowa\n1-3. (a) Dɛn na ɛmaa Yesu pɛe sɛ ɔyɛ sɛ N’agya? (b) Yesu dɔ no afã bɛn na yɛbɛhwehwɛ mu?\nWOAHU abarimaa ketewaa a ɔrebɔ mmɔden sɛ ɔbɛyɛ sɛ n’agya pɛn? Ɔbabarima betumi asuasua sɛnea n’agya nantew, sɛnea ɔkasa, anaa sɛnea ɔyɛ n’ade. Bere kɔ so no, abarimaa no betumi afa n’agya abrabɔ ne honhom fam nneɛma ho su horow a ɔwɔ no mpo. Yiw, ɔdɔ ne obu a ɔbabarima no wɔ ma agya a ɔwɔ ɔdɔ no kanyan no ma onya ɔpɛ sɛ ɔbɛyɛ sɛ n’agya.\n2 Na abusuabɔ a ɛda Yesu ne ne soro Agya ntam no nso ɛ? Yesu kae bere bi sɛ: “Medɔ agya no.” (Yohane 14:31) Obiara ntumi nnɔ Yehowa nsen Ɔba yi a na ɔne Agya no atra bere tenten ansa na wɔrebɔ abɔde foforo biara no. Saa ɔdɔ no na ɛkaa Ɔba a ɔwɔ ahofama yi ma ɔpɛe sɛ ɔyɛ sɛ N’agya.—Yohane 14:9.\n3 Wɔ nhoma yi ti ahorow bi a edi kan mu no, yesusuw sɛnea Yesu suasuaa Yehowa tumi, atɛntrenee, ne ne nyansa pɛpɛɛpɛ no ho. Nanso, ɔkwan bɛn so na Yesu daa N’agya dɔ adi? Ma yɛnhwehwɛ Yesu dɔ no afã abiɛsa—n’ahofama honhom, n’ayamhyehye, ne ɔpɛ a ɔwɔ sɛ ɔde bɔne befiri no—mu.\n“Obi Nni Dɔ Kɛse a Ɛsen Eyi”\n4. Ɔkwan bɛn so na Yesu yɛɛ ahofama a efi ɔdɔ mu a ɛsen biara a onipa bi ada no adi ho nhwɛso?\n4 Yesu yɛɛ ahofama a efi ɔdɔ mu ho nhwɛso a ɛda nsow. Ahofama hwehwɛ sɛ yebefi ayamye mu de afoforo ahiade ne wɔn haw ahorow adi yɛn de kan. Ɔkwan bɛn so na Yesu daa ɔdɔ a ɛte saa adi? Ɔno ankasa kyerɛkyerɛɛ mu sɛ: “Obi nni dɔ kɛse a ɛsen eyi: sɛ obi de ne kra bɛto hɔ ama ne nnamfo.” (Yohane 15:13) Yesu fi ɔpɛ mu de ne nkwa a ɛyɛ pɛ too hɔ maa yɛn. Ɛne ɔdɔ a ɛsen biara a onipa bi ayi no adi akyerɛ pɛn. Nanso, Yesu daa ahofama a efi ɔdɔ mu adi wɔ akwan foforo so nso.\n5. Dɛn nti na fi a Onyankopɔn Ba a ɔwoo no koro no fii ɔsoro no yɛ afɔrebɔ a efi ɔdɔ mu?\n5 Wɔ Onyankopɔn Ba a ɔwoo no koro no asetra ansa na ɔrebɛyɛ ɔdesani mu no, na ɔwɔ hokwan ne dibea a ɛkorɔn wɔ soro. Ná ɔne Yehowa ne honhom abɔde horow no wɔ abusuabɔ a emu yɛ den. Ɛmfa ho hokwan ahorow yi no, Ɔba a wɔdɔ no yi ‘yii ne mu guu hɔ faa akoa tebea too ne ho so dan nnipa sɛso.’ (Filipifo 2:7) Ofii ne pɛ mu bɛtraa nnipa abɔnefo mu wɔ wiase a ‘ɛda ɔbɔne no mu’ mu. (1 Yohane 5:19) So ɛno nyɛ afɔrebɔ a efi ɔdɔ mu a Onyankopɔn Ba no bɔe?\n6, 7. (a) Akwan bɛn so na Yesu daa ahofama a efi ɔdɔ mu adi wɔ n’asase so som adwuma no mu? (b) Ɔdɔ a pɛsɛmenkominya nnim ho nhwɛso a ɛka koma bɛn na wɔayɛ ho kyerɛwtohɔ wɔ Yohane 19:25-27?\n6 Wɔ Yesu asase so som adwuma no nyinaa mu no, ɔdaa ahofama a efi ɔdɔ mu adi wɔ akwan horow so. Ná ɔnyɛ pɛsɛmenkominya koraa. N’adwuma no gyee n’adwene araa ma ɔde asetram anigyede a asɛm biara nni ho a nnipa ani gye ho bɔɔ afɔre. Ɔkae sɛ: “Sakraman wɔ atu, na wim nnomaa wɔ mmerebuw, na onipa ba no de, onni nea ɔde ne ti to.” (Mateo 8:20) Sɛ́ duadwumfo a na onim adwuma no, na anka Yesu betumi de bere bi asi ofie a ahomeka wom atra mu anaasɛ wayɛ ɔdan mu nkongua a ɛyɛ fɛ atɔn anya sika pii. Nanso, wamfa ne nimdeɛ anhwehwɛ honam fam nneɛma.\n7 Wɔayɛ Yesu ahofama a efi ɔdɔ mu no ho nhwɛso a ɛka koma ankasa ho kyerɛwtohɔ wɔ Yohane 19:25-27. Wo de susuw nneɛma pii a ɛbɛyɛ sɛ na ahyɛ Yesu adwene ne ne koma ma wɔ awia a na ɔrebewu no ho hwɛ. Bere a na ɔrehu amane wɔ asɛndua no so no, na ɔredwen n’asuafo, asɛnka adwuma, ne ne titiriw no, ne mudi a obekura mu, ɛne sɛnea na ɛbɛka N’agya din no ho. Nokwarem no, na adesamma daakye nyinaa gyina ne so! Nanso, aka bere tiaa bi ma Yesu awu no, osusuw ne na Maria a ɛda adi sɛ saa bere no na ɔyɛ okunafo no nso ho. Yesu ka kyerɛɛ ɔsomafo Yohane sɛ ɔnhwɛ Maria sɛ nea ɔyɛ ɔno Yohane ankasa na, na ɛno akyi no, ɔsomafo no faa Maria kɔɔ n’ankasa fie. Enti Yesu yɛɛ nhyehyɛe a wɔnam so bedi ne na ahiade ho dwuma maa no. Ɔdɔ a pɛsɛmenkominya nnim bɛn ara na ɔdaa no adi yi!\n“Wɔyɛɛ No Mmɔbɔ”\n8. Hela asɛmfua a Bible no de di dwuma de kyerɛkyerɛ Yesu ayamhyehye mu no ase ne dɛn?\n8 Ná Yesu wɔ ayamhyehye te sɛ N’agya. Kyerɛwnsɛm no ka Yesu ho asɛm sɛ obi a ɔkɔboaa wɔn a wɔwɔ ahohia mu esiane sɛ wɔyɛɛ no mmɔbɔ nti. Bible no de Hela asɛmfua a wɔkyerɛ ase “wɔyɛɛ no mmɔbɔ” no kyerɛkyerɛɛ Yesu ayamhyehye no mu. Nhomanimfo bi ka sɛ: “Ɛkyerɛ . . . nkate a ɛma obi da nea ɛwɔ ne mu ankasa adi. Ɛne Hela kasa mu asɛmfua a emu yɛ den sen biara a wɔde gyina hɔ ma ayamhyehye.” Susuw tebea horow bi a ayamhyehye a emu yɛ den kaa Yesu ma ɔyɛɛ ho biribi no ho hwɛ.\n9, 10. (a) Tebea horow bɛn na ɛmaa Yesu ne n’asomafo no yɛe sɛ wɔbɛhwehwɛ baabi a ɛhɔ yɛ dinn akɔtra no? (b) Bere a nkurɔfokuw bi amma Yesu annye n’ahome no, ɔyɛɛ n’ade dɛn, na dɛn ntia?\n9 Biribi kaa no ma odii honhom fam ahiade ho dwuma. Asɛm a ɛwɔ Marko 6:30-34 no kyerɛ ade titiriw a ɛkaa Yesu ma ohuu mmɔbɔ no. Yɛ tebea no ho mfonini hwɛ. Na asomafo no ani agye yiye efisɛ na wɔawie asɛnka ɔsatu kɛse bi. Wɔbaa Yesu nkyɛn de anigye bɛkaa nea na wɔahu ne nea wɔate nyinaa kyerɛɛ no. Nanso nnipakuw kɛse bi behyiaam, ma enti Yesu ne n’asomafo no annya bere annidi mpo. Esiane sɛ na Yesu ani da hɔ bere nyinaa nti, ohui sɛ na asomafo no abrɛ. Ɔka kyerɛɛ wɔn sɛ: “Mo nso mommra mmɛsen nkɔ sare so fa baabi, na monkɔhome kakra.” Wɔfaa ɔkorow twaa Galilea Po no wɔ atifi fam tɔnn kɔɔ baabi a ɛhɔ yɛ dinn. Nanso nkurɔfokuw no hui sɛ wɔrekɔ. Afoforo nso tee. Eyinom nyinaa tutuu mmirika faa atifi fam mpoano hɔ, na wokoduu agya hɔ ansa na ɔkorow no redu hɔ!\n10 So ɛhaw Yesu sɛ wɔamma wannye n’ahome? Dabida! Nnipa mpempem pii yi a na wɔretwɛn no no a ohuu wɔn no yɛɛ no mmɔbɔ. Marko kyerɛwee sɛ: “Ohuu nkurɔfokuw pii, na wɔyɛɛ no mmɔbɔ, efisɛ na wɔte sɛ nguan a wonni hwɛfo; na ofii ase kyerɛkyerɛɛ wɔn nneɛma pii.” Yesu huu saa nkurɔfo yi sɛ ankorankoro a wohia honhom fam mmoa. Ná wɔte sɛ nguan a wɔayera nenam, na wonni hwɛfo biara a ɔbɛkyerɛ wɔn kwan anaasɛ ɔbɛbɔ wɔn ho ban. Ná Yesu nim sɛ nyamesom akannifo atirimɔdenfo a na ɛsɛ sɛ wɔyɛ ahwɛfo pa no abu wɔn ani agu mpapahwekwa no so. (Yohane 7:47-49) Nkurɔfo no yɛɛ no mmɔbɔ, enti ofii ase kyerɛkyerɛɛ wɔn ‘Onyankopɔn Ahenni ho ade.’ (Luka 9:11) Hyɛ no nsow sɛ nkurɔfo no yɛɛ Yesu mmɔbɔ mpo ansa na ɔrehu sɛnea na wɔbɛyɛ wɔn ade wɔ nea na ɔbɛkyerɛkyerɛ wɔn no ho. Enti, ɛnyɛ kyerɛ a ɔkyerɛkyerɛɛ nkurɔfokuw no na ɛmaa ne yam hyehyee no, na mmom ɛyɛ ayamhyehye na ɛma ɔkyerɛkyerɛɛ wɔn.\n“Ɔteɛɛ ne nsa kaa no”\n11, 12. (a) Ná wobu akwatafo wɔ Bible mmere mu dɛn, nanso bere a ɔbarima bi a na “kwata ayɛ ne ho ma” baa Yesu nkyɛn no, dɛn na ɔyɛe? (b) Ɛbɛyɛ sɛ Yesu nsa a ɔde kaa ɔkwatani no kaa no dɛn, na oduruyɛfo bi asɛm no kyerɛkyerɛ eyi mu dɛn?\n11 Biribi kaa no ma oyii nkurɔfo fii amanehunu mu. Nnipa a na wɔwɔ nyarewa pii hui sɛ na Yesu wɔ ayamhyehye, enti wɔbɛnee no. Eyi daa adi titiriw bere a na nkurɔfokuw bi di Yesu akyi na ɔbarima bi a “kwata ayɛ ne ho ma” baa ne nkyɛn no. (Luka 5:12) Wɔ Bible mmere mu no, na woyi akwatafo kogu baabi sɛnea ɛbɛyɛ a wɔbɛbɔ afoforo ho ban na wɔangu wɔn ho fĩ. (Numeri 5:1-4) Nanso, bere bi akyi no, rabifo akannifo no hyɛɛ akwatafo ho adwemmɔne bi ho nkuran, na wɔyɛɛ wɔn ankasa mmara de hyɛɛ wɔn so. * Nanso, hyɛ sɛnea Yesu buaa ɔkwatani bi no nsow: “Na ɔkwatani bi baa ne nkyɛn bɛsrɛɛ no, na ɔkotow no see no sɛ: Sɛ wopɛ a, wubetumi ama me ho afi. Na ɔyɛɛ no mmɔbɔ, na ɔteɛɛ ne nsa kaa no, na osee no sɛ: Mepɛ, wo ho mfi. Na ntɛm ara kwata no fii ne ho, na ne ho fii.” (Marko 1:40-42) Na Yesu nim sɛ etia mmara sɛ ɔkwatani no bɛba hɔ mpo. Nanso, sɛ́ anka Yesu bɛpam no no, ɔyɛɛ no mmɔbɔ araa ma ɔyɛɛ biribi a anka ɛnsɛ sɛ ɔyɛ. Yesu de ne nsa kaa no!\n12 So wubetumi ahu sɛnea nsa a ɔde kaa no no kyerɛ maa ɔkwatani no? Sɛ yɛbɛkyerɛkyerɛ mu a, susuw osuahu bi ho hwɛ. Oduruyɛfo Paul Brand, a ɔyɛ kwata ho ɔbenfo, ka ɔkwatani bi a ɔhwɛɛ no yare wɔ India no ho asɛm. Bere a oduruyɛfo no rehwɛ ɔkwatani no, ɔde ne nsa too ne bati na ɔnam nsɛm asekyerɛfo bi so kyerɛkyerɛɛ akwan a ɔbɛfa so asa ɔbarima no yare mu. Ɔkwatani no fii ase sui prɛko pɛ. Oduruyɛfo no bisae sɛ: “Maka asɛmmɔne bi anaa?” Nsɛm asekyerɛfo no de aberante no kurom kasa bisaa no na obuae sɛ: “Dabi, oduruyɛfo. Ɔkyerɛ sɛ wo nsa a wode too ne bati no nti na ɔresu. Mfirihyia pii ni a obiara mfaa ne nsa nkaa no kosii sɛ ɔbaa ha yi.” Ɔkwatani a ɔbaa Yesu nkyɛn no fam no, ne nsa a ɔde kaa no no kyerɛɛ biribi a ɛsen saa koraa. Ne nsa a ɔde kaa no biako no maa yare a na ama wɔapam no afi nnipa mu no kɔe!\n13, 14. (a) Bere a na Yesu rebɛn Nain kurow no, santen bɛn na ohyiae, na dɛn na ɛmaa tebea yi yɛɛ awerɛhow titiriw? (b) Dɛn na ayamhyehye a Yesu wɔ no kaa no ma ɔyɛ maa okunafo a ofi Nain no?\n13 Biribi kaa no ma oyii awerɛhow fii hɔ. Afoforo awerɛhodi yɛɛ Yesu mmɔbɔ yiye. Sɛ nhwɛso no, susuw asɛm a ɛwɔ Luka 7:11-15 no ho hwɛ. Esii wɔ Yesu som adwuma no mfinimfini mu hɔ, bere a ɔbɛn Galilea kurow, Nain, kurotia no. Bere a Yesu bɛn kurow no pon ano no, ohyiaa ayifo bi a wɔato santen. Na tebea no yɛ awerɛhow yiye. Ná aberante bi a wodi no bakoro awu, na na ɛna no yɛ okunafo. Ɛda adi sɛ na wadi santen a ɛte saa—ne kunu de—mu pɛn. Saa bere yi de na ɛyɛ ne ba a ebia ɔno na na ɔhwɛ no no de. Ebetumi aba sɛ na ayiasefo foforo ka nkurɔfokuw no ho a na wɔrebɔ abubuw na wɔreto awerɛhow nnwom. (Yeremia 9:17, 18; Mateo 9:23) Nanso, Yesu hwɛɛ ɛna a na awerɛhow ahyɛ no ma no a akyinnye biara nni ho sɛ na ɔbɛn funu adaka a na ne ba no da mu no.\n14 Ɛna a na ne ba awu no ‘yɛɛ Yesu mmɔbɔ.’ Ɔde nne a awerɛkyekye wom ka kyerɛɛ ɛna no sɛ: “Nsu!” Ɔkɔkaa funu adaka no a na obiara mfrɛɛ no. Wɔn a na ɛso wɔn—a ebia nkurɔfokuw a aka ka ho—no gyinae. Yesu de ɛnne a emu yɛ den kasa kyerɛɛ efunu no sɛ: “Aberante, mise wo sɛ: Sɔre!” Dɛn na ɛbae? “Owufo no sɔre traa ase, na ofii ase kasae” te sɛ nea wasɔre afi nnahɔɔ mu! Afei asɛm a ɛka koma sen biara no dii hɔ: ‘Na Yesu de no maa ne na.’\n15. (a) Abusuabɔ a ɛwɔ ayamhyehye ne nneyɛe mu bɛn na Bible mu asɛm a ɛfa nkurɔfo a wɔyɛɛ Yesu mmɔbɔ ho no ma ɛda adi? (b) Ɔkwan bɛn so na yebetumi asuasua Yesu wɔ eyi mu?\n15 Dɛn na yesua fi saa nsɛm yi mu? Hyɛ abusuabɔ a ɛwɔ ayamhyehye ne nneyɛe mu no nsow wɔ emu biara mu. Afoforo tebea a enye a Yesu hui no ma wɔyɛɛ no mmɔbɔ, na ne yam hyehyee no maa ɔyɛɛ ho biribi. Yɛbɛyɛ dɛn atumi adi ne nhwɛso no akyi? Sɛ́ Kristofo no, yɛwɔ asɛyɛde sɛ yɛka asɛmpa no na yɛyɛ asuafo. Ɔdɔ a yɛwɔ ma Onyankopɔn no na ɛkanyan yɛn titiriw. Nanso, ɛsɛ sɛ yɛkae sɛ, ayamhyehye nso ka ho bi na ɛma yɛyɛ saa adwuma yi. Sɛ yɛte nka ma afoforo sɛnea Yesu yɛe no a, yɛn koma bɛka yɛn ma yɛayɛ nea yebetumi biara de aka asɛmpa no akyerɛ wɔn. (Mateo 22:37-39) Na ayamhyehye a yɛbɛda no adi akyerɛ mfɛfo gyidifo a wɔrehu amane anaasɛ wɔredi awerɛhow no nso ɛ? Yentumi nyi honam fam amanehunu mfi hɔ anwonwakwan so na yentumi nyan awufo nso. Nanso, yebetumi ada ayamhyehye adi denam hu a yɛbɛma wɔahu sɛ yedwen wɔn ho ne mmoa a ɛfata a yɛde bɛma wɔn so.—Efesofo 4:32.\n“Agya, Fa Firi Wɔn”\n16. Ɔkwan bɛn so na ɔpɛ a na Yesu wɔ sɛ ɔde bɔne befiri no daa adi wɔ bere mpo a na ɔsɛn asɛndua so no?\n16 Yesu daa ɔdɔ a N’agya wɔ adi pɛpɛɛpɛ wɔ ɔkwan foforo a ɛho hia so—na ‘ɔde firi.’ (Dwom 86:5) Ɔpɛ a na ɔwɔ yi daa adi bere a na ɔsɛn asɛndua no so no. Bere a na Yesu rewu animguase wu a na wɔde nnadewa abobɔ ne nsa ne ne nan mu no, dɛn ho asɛm na ɔkae? So ɔkae sɛ Yehowa ntwe wɔn a na wɔrekum no no aso? Dabida, nsɛm a edi akyiri a Yesu kae no bi ne: “Agya, fa firi wɔn na wonnim nea wɔyɛ!”—Luka 23:34. *\n17-19. Akwan bɛn so na Yesu daa no adi sɛ ɔde ɔsomafo Petro bɔne afiri no wɔ pa a ɔpaa No mprɛnsa no ho?\n17 Ebia yebetumi ahu Yesu fafiri ho nhwɛso a ɛsen saa wɔ sɛnea ɔne ɔsomafo Petro dii no mu. Akyinnye biara nni ho sɛ na Petro dɔ Yesu yiye. Wɔ Nisan 14, Yesu asase so asetra anadwo a etwa to mu no, Petro ka kyerɛɛ no sɛ: “Awurade, masiesie me ho sɛ me ne wo bɛkɔ afiase ne owu mu.” Nanso, nnɔnhwerew kakraa bi akyi no, Petro paa Yesu mprɛnsa sɛ onnim no koraa mpo! Bible ka nea esii bere a Petro paa Yesu ne mprɛnsa so no ho asɛm kyerɛ yɛn sɛ: “Awurade dan ne ho hwɛɛ Petro anim.” Esiane sɛ na Petro bɔne no abunkam ne so nti, ‘ofii adi kosui pii.’ Bere a Yesu wui akyi saa da no, ebetumi aba sɛ ɔsomafo no susuw ho sɛ, ‘So me Wura de afiri me?’—Luka 22:33, 61, 62.\n18 Ankyɛ na Petro nyaa ho mmuae. Wonyan Yesu Nisan 16 anɔpa, na ɛda adi sɛ ɔkɔsraa Petro saa da no ara. (Luka 24:34; 1 Korintofo 15:4-8) Dɛn nti na na Yesu ani wɔ ɔsomafo a na wapa No denneennen saa no so? Ebetumi aba sɛ na Yesu pɛ sɛ ɔma Petro a na wanu ne ho no awerɛhyem sɛ ne Wura da so dɔ no na obu no. Nanso, Yesu yɛɛ ade traa awerɛhyem a ɔde maa Petro no so.\n19 Bere bi akyi no, Yesu yii ne ho adi kyerɛɛ asuafo no wɔ Galilea Po no ho. Saa bere yi, Yesu bisaa Petro (a na wapa ne Wura mprɛnsa no) mprɛnsa sɛ ɔdɔ no anaa. Nea ɛto so abiɛsa no akyi no, Petro buae sɛ: “Awurade, wunim ade nyinaa, wunim sɛ medɔ wo.” Nokwarem no, na Yesu a otumi hu komam no nim sɛnea na Petro dɔ no no koraa. Nanso, Yesu maa Petro nyaa hokwan a ɔde besi ne dɔ so dua. Nea ɛsen saa no, Yesu maa Petro ahyɛde sɛ ‘ɔnyɛn’ Ne “nguammaa.” (Yohane 21:15-17) Na wadi kan ama Petro adwuma sɛ ɔnka asɛm no. (Luka 5:10) Na afei, Yesu daa ahotoso kɛse a ɔwɔ wɔ Petro mu adi maa no asɛyɛde foforo a emu yɛ duru—sɛ ɔnhwɛ wɔn a wɔbɛba abɛyɛ Kristo akyidifo no. Ɛno akyi bere tiaa bi no, Yesu maa Petro adwuma titiriw bi wɔ asuafo no dwumadi mu. (Asomafo no Nnwuma 2:1-41) Hwɛ sɛnea ɛbɛyɛ sɛ Petro bo tɔɔ ne yam sɛ ohui sɛ Yesu de afiri no, na ɔda so ara wɔ ne mu ahotoso!\nSo ‘Woahu Kristo Dɔ’?\n20, 21. Ɔkwan bɛn so na yebetumi ‘ahu Kristo dɔ’ no koraa?\n20 Nokwarem no, Yehowa Asɛm ka Kristo dɔ ho asɛm fɛfɛɛfɛ. Nanso, ɔkwan bɛn so na ɛsɛ sɛ yɛyɛ yɛn ade wɔ Kristo dɔ ho? Bible hyɛ yɛn nkuran sɛ ‘yenhu Kristo dɔ a ɛtra so no.’ (Efesofo 3:18) Sɛnea yɛahu no, Yesu asetra ne ne som adwuma ho nsɛm a ɛwɔ Nsɛmpa no mu no kyerɛkyerɛ yɛn Kristo dɔ ho ade pii. Nanso, ‘Kristo dɔ a yebehu’ koraa no hwehwɛ pii sen nea Bible ka fa ne ho a yebehu.\n21 Hela asɛm a wɔkyerɛɛ ase ‘behu’ no kyerɛ sɛnea “wɔnam osuahu so hu biribi.” Sɛ yɛda ɔdɔ adi sɛnea Yesu yɛe no—fi ayamye mu de yɛn ho ma afoforo, fi ayamhyehye mu di wɔn ahiade ho dwuma, fi yɛn komam de wɔn bɔne firi wɔn—a, ɛnde yebetumi ate ne nkate horow ase ankasa. Saa kwan yi so no, yɛnam osuahu so ‘behu Kristo dɔ a ɛtra so no.’ Na mommma yɛn werɛ mmfi da sɛ dodow a yɛbɛyɛ sɛ Kristo no, dodow no ara na yɛbɛbɛn onii a Yesu suasuaa no pɛpɛɛpɛ, Yehowa, yɛn Nyankopɔn a ɔwɔ ɔdɔ no.\n^ nky. 11 Rabifo mmara no kae sɛ ɛnsɛ sɛ obiara bɛn ɔkwatani basafa anan (bɛyɛ anammɔn asia). Nanso, sɛ mframa rebɔ de a, ɛsɛ sɛ ɔkwatani no kɔ akyiri anyɛ yiye koraa no, basafa 100 (bɛyɛ anammɔn 150). Midrash Rabbah ka rabini bi a ɔde ne ho siee akwatafo ne ɔfoforo a na ɔtotow abo bɔ akwatafo de pam wɔn ho asɛm. Enti na akwatafo nim sɛnea ɛyɛ yaw sɛ wɔbɛpo obi, ɛne sɛnea ɛhaw adwene sɛ wobebu no animtiaa ayɛ biribi de akyerɛ sɛ wonhia no no.\n^ nky. 16 Wɔayi Luka 23:34 no fã a edi kan no afi tete nsaano nkyerɛwee bi mu. Nanso, esiane sɛ yehu saa nsɛm yi wɔ nsaano nkyerɛwee foforo pii a edi mũ mu nti, wɔde aba New World Translation ne nkyerɛase foforo pii mu. Ɛda adi sɛ na Yesu reka Roma asraafo a wɔbɔɔ no asɛndua mu no ho asɛm. Na wonnim nea wɔreyɛ, efisɛ na wonnim Yesu nipaban ankasa. Nokwarem no, na nyamesom akannifo a wɔhyɛɛ ne kum no ho nkuran no di fɔ koraa, efisɛ wɔboapa fi nitan mu na ɛyɛɛ saa. Wɔn mu pii ntumi nnya bɔne fafiri.—Yohane 11:45-53.\nMateo 9:35-38 Ɔkwan titiriw bɛn so na Yesu daa mmɔborohunu, anaa ayamhyehye adi, na ɛsɛ sɛ eyi ka yɛn dɛn?\nYohane 13:34, 35 Dɛn nti na ɛho hia sɛ yɛda Kristo dɔ adi?\nRomafo 15:1-6 Ɔkwan bɛn so na yebetumi asuasua Kristo adwene a pɛsɛmenkominya nnim no?\n2 Korintofo 5:14, 15 Nkɛntɛnso bɛn na ɛsɛ sɛ anisɔ a yɛwɔ ma agyede no nya wɔ yɛn botae ahorow ne yɛn asetra kwan so?\nƆtamfo nitefo bi wɔ hɔ a odidi yɛn ase na ɔmpɛ sɛ yɛpa yɛn ho akyi. Adesua asɛm yi bɛma yɛahu ɔtamfo no. Bio, ɛbɛboa yɛn ma yɛahu sɛnea yɛde Bible mu nsɛm bɛko atia no.


1 Коринфянам 8 CARST – 1 Korintofo 8 AKCB | Biblica\n1 Коринфянам 8 CARST – 1 Korintofo 8 AKCB\n1 Korintofo 8:1-13\n1Asɛm a ɛfa nnuan a wɔde ma ahoni ho nso ni: Yenim sɛ, “Yɛn nyinaa wɔ nimdeɛ.” Nanso saa nimdeɛ no ma onipa yɛ ahantan na ɔdɔ ma nkɔso. 2Onipa a ogye ne ho di sɛ onim biribi no nnim sɛnea anka ɛsɛ sɛ ohu. 3Nanso onipa a ɔdɔ Onyankopɔn no, Onyankopɔn nim no.\n4Enti nnuan a wɔde ma ahoni sɛ wonni no, yenim sɛ ohoni wɔ hɔ ma biribi a ɛnte ase. Yenim sɛ Onyankopɔn baako pɛ na ɔwɔ hɔ. 5Nneɛma bebree wɔ ɔsoro ne asase so a yɛfrɛ wɔn anyame ne awuranom, nanso wɔn mu biara nyɛ anyame anaasɛ awuranom. 6Yɛwɔ Onyame baako pɛ a ɔyɛ Agya. Ɔno na ɔbɔɔ ade nyinaa, na yɛte ase ma no. Yesu Kristo ne yɛn Awurade a Agya no nam ne so yɛɛ ade nyinaa, na ɔmaa yɛn nkwa.\n7Nanso ɛnyɛ obiara na onim saa nokwasɛm yi. Nnipa bi de wɔn ho ama ahoni no ara kosi sɛ, sɛ wodi saa nnuan no a wonim pefee sɛ ohoni aduan na wɔredi. Esiane wɔn ahonim a ɛyɛ mmerɛw nti, wogye di nso sɛ aduan no gu wɔn ho fi. 8Ɛnyɛ aduan a yɛadi no na ɛtwe yɛn bɛn Onyankopɔn. Sɛ yɛanni saa aduan no a, yɛntɔ sin, na sɛ yedi nso a, yɛmmoro so.\n9Monhwɛ yiye na moamma mo ahofadi no antwetwe wɔn a wɔyɛ mmerɛw wɔ gyidi mu no ankɔ bɔne mu. 10Sɛ ɛba sɛ obi a nʼahonim yɛ mmerɛw wɔ saa asɛm yi mu hu sɛ wo a wowɔ “nimdeɛ” redidi wɔ ohoni dan mu a, ɛrenhyɛ no nkuran mma ɔno nso nkodi aduan a wɔde ama ahoni no bi ana? 11Enti saa onipa a ɔyɛ mmerɛw a ɔyɛ wo nua a Kristo wu maa no yi, esiane wo “nimdeɛ” nti ɔbɛyera? 12Na ɛnam saa ɔkwan yi so bɛma woayɛ bɔne atia wo nuanom. Sɛ ɛba saa a, woyɛ bɔne tia Kristo nso, efisɛ wonam wɔn adwene mu mmerɛwyɛ so adaadaa wɔn. 13Enti sɛ nea midi de me nua kɔ bɔne mu a, merenwe nam bio sɛnea ɛbɛyɛ a ɛremma me nua nkɔ bɔne mu.\nAKCB : 1 Korintofo 8


Cambodia Nsrahwɛ | Nsase ne Nnipa\nKENKAN WƆ Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Icelandic Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nWOKƆ Cambodia a, wubehu nkuraa a ɛwowɔ nsuo so, edwa a nnipa rebu fa so wom, moto a wɔde retwe nneɛma te sɛ nkokɔ ne frigye.\nCambodiafo anim te, wɔpɛ nnipa na obiara yɔnko yɛ ne busuani. Sɛ Cambodiani nnim obi koraa na ohyia no abɔnten mpo a, ɔde sista, brɔda, ante, wɔfa, nana ne nea ɛkeka ho bɛka ne din ho; ɔremmɔ no dinweɛ da!\nCambodiafo bi de ahyɛmma ayɛ wɔn fie, ebinom nso tete afie a wɔasi asi nsuo so mu. Wɔwɔ sukuu, klinik ne edwa wɔ nsuo so, na pɛtro shɛll mpo wɔ nsuo so\nCambodiafo ani gye aduaba yi ho paa\nCambodiafo pɛ ɛmo paa. Wɔnoa nnuane a, wɔyɛ no ahorow ahorow mmiɛnsa anaa nnan; wɔtaa yɛ nkwan ka ho. Wɔnkɔ nnya nsuomnam koraa. Wotumi de nnuane a ɛyɛ fremfrem, deɛ ɛka, anaa deɛ nkyene wom nyinaa si pon so.\nBɛyɛ mfe mpem mmienu a atwam no, sɛ India adwadifoɔ ne nnipa a nyamesom nti wotutu akwan rekɔ China a, na wɔfa Cambodia mpoano. Na wɔde sirikyi ne nnade kɔsesa nneɛma bi te sɛ mako, galik, ɛhyɛ nnua, asonse ne sika kɔkɔɔ. Eduu baabi no, na Cambodiafo asuasua Indiafo ne Chinafo amammerɛ, enti na Hindusom ne Buddhasom agye adwa wɔ hɔ. Ɛnnɛ Cambodiafo dodow no ara yɛ Buddhafo.\nYehowa Adansefo ka Bible mu asɛm kyerɛ Cambodiafo; ɛma wonya anidaso. Wɔde Dɛn na Bible Kyerɛkyerɛ Ankasa? nhoma no aboa nnipa pii. Wɔakyerɛ ase kɔ kasa bɛboro 250 mu; Cambodia kasa ka ho.\nEmu nnipa dodow: Bɛyɛ ɔpepem 14\nAhenkuro: Phnom Penh\nWim tebea: Ɛhɔ yɛ hye. Wɔwɔ osutɔbere ne ɔpɛ bere\nNneɛma a wɔde kɔ dwaman so: Ntaadeɛ, nnua, rɔba, ɛmo\nYehowa Adansefo ne Cambodiafo bɛboro 1,500 sua Bible. Adesua no ama wɔanya nsɛmmisa te sɛ eyi ho mmuae: “Ɛhe na awufo wɔ?” ne “Adɛn nti na Onyankopɔn bɔɔ asase?”\nDɛn na Bible Kyerɛkyerɛ Ankasa? nhoma no. Yehowa Adansefo na wɔyɛe; ɛwɔ Cambodia kasa mu (ɛno ni).


Romafo 6 - Nkwa Asem (NA-TWI) | Biblica\nRomafo 6 - Nkwa Asem (NA-TWI)\nKristo mu ayɔnkofa\n1Afei asɛm bɛn na yɛbɛka? Yɛbɛkɔ so atena bɔne mu sɛnea ɛbɛyɛ a Onyankopɔn adom bɛdɔɔso anaa?\n2 Ɛnte saa koraa! Yɛawu ama bɔne na adɛn nti na ɛsɛ sɛ yɛkɔ so tena bɔne mu?\n3 Ɛyɛ nokware sɛ munim eyi. Bere a wɔbɔɔ yɛn asu hyɛɛ Kristo Yesu mu no, wɔbɔɔ yɛn asu hyɛɛ ne wu mu. 4 Enti yɛn asubɔ no kyerɛ sɛ, wosiesiee yɛne no na yɛne no na ewui sɛnea ɛbɛyɛ a wɔnam agya no tumi a anuonyam wɔ mu no so nyanee no fii awufu mu no bɛma yɛatena asetena foforo mu.\n5 Na sɛ yɛne no ayɛ baako wɔ ne wu mu sɛnea ɔyɛe no a, wɔbɛfa saa kwan koro no ara so anyan yɛn aba nkwa mu na yɛne no ayɛ baako. 6 Na yenim eyi; wɔakum Kristo ne yɛn nipa dedaw no wɔ asennua no so sɛnea ɛbɛyɛ a wɔbɛsɛe bɔne tumi no, na bɔne nkoa a yɛyɛ no to atwa. 7 Efisɛ, sɛ onipa wu a, na wɔatew no afi bɔne tumi ase. 8 Sɛ yɛne Kristo awu a, yɛwɔ gyidi sɛ yɛne no bɛtena. 9 Efisɛ, yenim sɛ wɔanyan Kristo afi owu mu na ɔrenwu bio. Owu nni ne so tumi bio. 10 Owu a owui no yɛ owuprɛko a owu maa bɔne, na ase a ɔte yi, ɔte ma Onyankopɔn. 11 Ɛsɛ sɛ mofa mo ho sɛ moawu ama bɔne saa kwan koro no ara so na mote ase ma Onyankopɔn wɔ Kristo Yesu mu.\n12 Ɛnsɛ sɛ bɔne di mo nipadua a ewui no so na amma mo anyɛ bɔne. 13 Saa ara nso na ɛnsɛ sɛ mugyaa mo ho baabiara ma bɔne ma wogyina so de yɛ amumɔyɛde. Na mmom, momfa mo ho mma Onyankopɔn sɛ nnipa a wɔanyan mo afi owu mu aba nkwa mu, na momfa mo ho nyinaa mma no na ɔmfa mo nyɛ nnwuma pa. 14 Ɛnsɛ sɛ bɔne di mo so. Monhyɛ Mmara ase na mmom mohyɛ Onyankopɔn adom ase.\n15 Dɛn ade bio? Esiane sɛ yɛnhyɛ Mmara ase na yɛhyɛ Onyankopɔn adom mu no nti, ɛsɛ sɛ yɛkɔ so yɛ bɔne anaa? Dabida!\n16 Ɛyɛ asɛm a ɛda hɔ pefee sɛ, sɛ mode mo ho ma obi sɛ ne nkoa na mutie no a, ɛyɛ nokware pefee sɛ moyɛ saa onipa a mutie no no nkoa, ebia na ɛyɛ bɔne a ɛde owu ba anaasɛ ɛyɛ osetie a ɛnam so ma mofata Onyankopɔn anim. 17 Nanso yɛda Onyankopɔn ase! Efisɛ, bere ɛbi a atwam no, na moyɛ bɔne nkoa na mode mo koma nyinaa tiee nokware a ɛwɔ nkyerɛkyerɛ a wɔkyerɛkyerɛɛ mo no mu. 18 Wogyee mo fii bɔne mu ma mobɛyɛɛ trenee nkoa. Esiane mmerɛw a moyɛ nti, meka mo nsɛm a ɛnyɛ den.\n19 Na afei mo honam mmerɛw a moyɛ nti, mekasa nipa su mu kyerɛ mo. Mmere bi mode mo ho nyinaa mae sɛ afide ne amumɔyɛsɛm nkoa nam so yɛɛ amumɔyɛ. Saa kwan koro no ara so na ɛsɛ sɛ mofa gyaa mo ho nyinaa ma sɛ trenee nkoa, gyina so yɛ nneɛma a ɛho tew.\n20 Bere a na moyɛ bɔne nkoa no, na mode mo ho wɔ trenee ho. 21 Moyɛɛ nneɛma a afei de mo ani wu ho no, mfaso bɛn na munyae? Nea etwaa so ne owu. 22 Nanso, mprempren wɔagye mo afi owu mu ama moabɛyɛ Onyankopɔn nkoa. Mfaso a ɛwɔ mu ne sɛ, mode mo abrabɔ nyinaa ato ne so no. Na nea edi akyiri ne nkwa a enni awiei. 23 Bɔne tua ne ho ka a ɛyɛ owu. Na Onyankopɔn akyɛde a ɔde ma kwa no yɛ nkwa a enni awiei a, ɛnam so ma mo ne Kristo Yesu a ɔyɛ yɛn Awurade no yɛ baako no.\nNA-TWI : Romafo 6


Babilon ahwease (1-15)\nWɔn a wɔhwɛ nsoromma mu ho ada hɔ (13-15)\n47 Si fam na bɛtena mfuturu mu,O Babilon babea, ɔbaabun.+ Tena fam, baabi a akongua* nni.+O Kaldeafo babea,Efisɛ nkurɔfo renkorɔkorɔ wo, na wɔrennyigye wo so bio da. 2 Fa ɔbo* na yam hwiit. Yi ade a ɛkata w’anim no. Yi wo fam ataade ma wo nan ho ngu hɔ, Na twa asu no. 3 Wobeyi w’adagyaw so. Wobehu w’animguase. Metua wo ka,+ na onipa biara rentumi nsiw me kwan.* 4 “Yɛn gyefo no,Asafo Yehowa ne ne din;Ɔno ne Israel Kronkronni no.”+ 5 Tena hɔ dinn, na kɔ sum mu,O Kaldeafo babea;+Wɔremfrɛ wo Ahenni ahorow so Ɔhemmaa* bio.+ 6 Me bo fuw me man.+ Miguu m’agyapade ho fĩ,+Na mede wɔn hyɛɛ wo nsa.+ Nanso woanhu wɔn mmɔbɔ.+ Mpanyimfo mpo, wode kɔndua a emu yɛ duru too wɔn so.+ 7 Wokae sɛ: “Mɛyɛ Ɔhemmaa* daa.”+ Woannwen nea na woreyɛ no ho,Na woanhwɛ nea ɛbɛkɔ akowie. 8 Afei tie eyi, wo a wopɛ anigye+A wɔabɔ wo ho ban, wo a woka wɔ wo komam sɛ: “Obiara ne me nsɛ. M’akyi no, obiara nni hɔ bio.+ Merenyɛ okunafo, Na me mma renwu da.”+ 9 Nanso nneɛma abien yi bɛba wo so prɛko pɛ; ɛbɛba da koro:+ Wo mma bewuwu na wobɛyɛ okunafo. Eyinom nyinaa bɛba wo so,+Efisɛ* w’asumansɛm dɔɔso, na wo kaberɛkyere ano yɛ den.+ 10 Wode wo ho too wo bɔne so. Wokae sɛ: “Obiara nhu me.” Wo nyansa ne wo nimdeɛ na ama woayera,Na woka wɔ wo komam sɛ: “Obiara ne me nsɛ. M’akyi no, obiara nni hɔ bio.” 11 Nanso mmusu bɛba wo so,Na wo nnurusɛm no biara rentumi nsiw ano.* Amanehunu bɛba wo so, na worentumi nsiw no kwan. Ɔsɛe a wunhuu bi da bɛba wo so prɛko pɛ.+ 12 Afei kɔ so, yɛ wo kaberɛkyere na di w’asumansɛm bebrebe no,+Nea wufi wo mmofraase abrɛ ho no. Ebia ɛbɛboa wo;Ebia wode bɛbɔ nkurɔfo hu. 13 W’afotufo bebrebe no ama woabrɛ. Ma wɔnsɔre seesei ara na wommegye wo,Wɔn a wɔsom ɔsoro abɔde,* wɔn a wɔhwɛ nsoromma mu,+Wɔn a wɔhwɛ asram foforo,A wɔka nea ɛbɛba wo so no. 14 Hwɛ! Wɔte sɛ aburow dua. Ogya bɛhyew wɔn. Wɔrentumi nnye wɔn ho* mfi ogya a ɛredɛw denneennen no mu. Eyi nyɛ nsramma a wɔde ka wɔn ho hyew,Na ɛnyɛ ogya a wɔtena ho. 15 Eyi na ɛbɛto wo kaberɛkyerefo no,Wɔn a wo ne wɔn abrɛ fi wo mmofraase no. Wɔde wɔn ti bɛpempem; obiara bɛfa ne kwan.* Obiara nni hɔ a obegye wo.+\n^ Anaa “ahengua.”\n^ Ebetumi nso akyerɛ, “na merennya obiara ho koma.”\n^ Anaa “Awuraa.”\n^ Ebetumi nso akyerɛ, “Ɛmfa ho sɛ.”\n^ Anaa “Na worenhu kwan a wobɛfa so de wo nnurusɛm no asiw no kwan.”\n^ Ebetumi nso akyerɛ, “Wɔn a wɔkyekyɛ ɔsoro mu; Nsoromma mu ahwɛfo.”\n^ Nt., “obiara akɔ n’asaase so.”


1 Samuel 2 ASCB - Matej 2 CRO\nHana Ayɛyie Mpaeɛbɔ\n1Na Hana bɔɔ mpaeɛ sɛ,\n“Mʼakoma di ahurisie wɔ Awurade mu!\nAo, Awurade mu na me nhyira wɔ!\nAfei, manya mmuaeɛ ama mʼatamfoɔ,\nna mʼani gye wɔ wo gyeɛ no ho.\n2“Obiara nyɛ kronkron sɛ Awurade!\nObi bi nka wo ho;\nƆbotan bi nni hɔ sɛ yɛn Onyankopɔn.\n3“Gyae ahantansu ne ahomasoɔ no,\nnkasa wɔ ahantan so saa!\nƐfiri sɛ, Awurade yɛ Onyankopɔn a ɔnim wo nneyɛeɛ\nna ɔbɛbu wo deɛ woayɛ no so atɛn.\n4“Wɔn a na wɔyɛ atumfoɔ no nnyɛ atumfoɔ bio;\nna wɔn a na wɔyɛ mmerɛ no nso, afei, wɔayɛ den.\n5Wɔn a na wɔdidi mee pintinn no afei ɔkɔm rekum wɔn.\nNa wɔn a ɔkɔm rekum wɔn no nso afei wɔamee pintinn.\nAfei, obonini wɔ mma baason,\nna ɔbaa a na ɔwɔ mma pii no mma bɛbɔ no.\n6“Awurade de nkwa ne owuo nyinaa ba;\nƆka ebi hyɛ damena mu, na ɔnyane ebinom.\n7Awurade yɛ obi ohiani na wayɛ obi ɔdefoɔ;\nɔbrɛ obi ase na wapagya obi.\n8Ɔpagya ohiani firi mfuturo mu\naane, ɔyi no firi nsosie mu;\nɔyɛ wɔn sɛ mmapɔmma\nde wɔn tena animuonyam nkonnua so.\n“Ɛfiri sɛ, asase fapem yɛ Awurade dea,\nna watoto ewiase sɛdeɛ ɛsɛ.\n9Ɔbɛbɔ nyamesurofoɔ ho ban,\nna amumuyɛfoɔ bɛyera esum mu.\n“Sɛ ahoɔden mu nko deɛ a, obi renni nim;\n10Wɔn a wɔko tia Awurade no, ɔbɛdwerɛ wɔn.\nƆdwa aprannaa firi ewiem gu wɔn so;\nAwurade bu atɛn wɔ asase so baabiara.\n“Ɔma ne ɔhempɔn ahoɔden kɛseɛ;\ndeɛ wasra no no, ɔhyɛ nʼahoɔden mu den.”\n11Afei, Elkana ne Hana gyaa Samuel hɔ kɔɔ efie wɔ Rama. Na abarimaa no bɛyɛɛ Awurade ɔboafoɔ, ɛfiri sɛ, ɔboaa ɔsɔfoɔ Eli.\nEli Mmammarima Amumuyɛfoɔ\n12Eli mmammarima no yɛ asansafoɔ a wɔmfɛre Awurade, 13anaa wɔn asɔfodwuma. Ɛberɛ biara a obi bɛba abɛbɔ afɔdeɛ no na wɔrenoa ɛnam no, Eli mma no soma ɔsomfoɔ de adinam a ɛwɔ ano mmiɛnsa ba. Ɛberɛ a ɛnam no si ogya so no, 14ɔsomfoɔ no de adinam no wɔ dadesɛn no mu. Na wɔhyɛ sɛ deɛ adinam no bɛwɔ mu no nyinaa yɛ Eli mma no dea. Wɔde Israelfoɔ a wɔba Silo hɔ nyinaa faa saa ɛkwan yi so. 15Ɛtɔ dabi a, ansa na wɔbɛhye sradeɛ2.15 Na mmara no ka sɛ, ɛsɛ sɛ wɔhye sradeɛ ne sradenam wɔ afɔrebukyia no so (3 Mose 3.16; 4.8-10). no, ɔsɔfoɔ no ɔsomfoɔ ba bɛka kyerɛ onipa a ɔrebɔ afɔdeɛ no sɛ, “Ma ɔsɔfoɔ no ɛnam no bi, na ɔntoto. Ɔmpɛ wo ɛnam a woanoa, na mmom, ɛnam mono nko ara.”\n16Onipa a ɔrebɔ afɔdeɛ no ka sɛ, “Fa dodoɔ biara a wopɛ, nanso sradeɛ no deɛ, ɛsɛ sɛ wɔhye ansa.” Ɛhɔ na ɔsomfoɔ no bɛka sɛ, “Dabi, fa ma me seesei ara, anyɛ saa a, mede tumi bɛfa.”\n17Na saa bɔne a mmeranteɛ yi yɛ yi yɛ akyiwadeɛ wɔ Awurade anim, ɛfiri sɛ, na wɔbu Awurade afɔrebɔ no animtia.\n18Samuel deɛ, ɛwom na ɔyɛ abarimaa, nanso na ɔyɛ Awurade ɔboafoɔ. Na wɔde nwera asɔfotadeɛ ahyɛ no te sɛ ɔsɔfoɔ. 19Afe biara a ne maame ne ne kunu rekɔbɔ afirinhyia afɔdeɛ no, na ne maame pam batakari kumaa bi de kɔma no. 20Ansa na wɔbɛsane akɔ efie no, Eli hyira Elkana ne ne yere ka sɛ, “Awurade mma ɔbaa yi nwo mma, na ɔmmɛsi deɛ ɔbɔɔ ho mpaeɛ nyaeɛ a ɔde no maa Awurade no ananmu.” 21Na Awurade maa Hana woo mmammarima baasa ne mmammaa baanu. Na Samuel nyinii wɔ Awurade anim.\n22Afei, Eli bɔɔ akɔkoraa, nanso na ɔnim deɛ ne mmammarima no de reyɛ Israelfoɔ. Nhwɛsoɔ bi ne sɛ, na ɔnim sɛ ne mmammarima no fa mmabaawa a wɔboa ntomadan no ano adwumayɛ no. 23Eli ka kyerɛɛ wɔn sɛ, “Metete mo ho nsɛm firi ɔmanfoɔ nkyɛn a ɛfa amumuyɛsɛm a modie no ho. Adɛn enti na mokɔ so yɛ bɔne? 24Me mma, ɛsɛ sɛ mogyae! Mo ho nsɛm a metete firi Awurade nkurɔfoɔ nkyɛn fa mo ho no nyɛ. 25Sɛ obi yɛ bɔne tia ɔfoforɔ a, Onyankopɔn tumi gyina mu ma ɔfɔdifoɔ no. Nanso, sɛ obi yɛ bɔne tia Awurade a, hwan na ɔbɛtumi adi agyinamu?” Eli mma no antie wɔn agya no afotuo, na Awurade nso reyɛ nʼadwene sɛ ɔbɛkum wɔn.\n26Na abɔfra Samuel nyiniiɛ, na ɔkɔɔ so nyaa adom firii Awurade ne ɔmanfoɔ nkyɛn.\nEli Abusuafoɔ Kɔkɔbɔ\n27Ɛda koro bi Onyankopɔn onipa bi baa Eli nkyɛn de nkra yi brɛɛ no sɛ, “Sei na Awurade ka, ‘Manna me ho adi pefee ankyerɛ wʼagya fie ɛberɛ a na wɔyɛ nkoa wɔ Misraim no anaa? 28Israel mmusuakuo no nyinaa mu no, Aaron na meyii no sɛ, ɔnyɛ me ɔsɔfoɔ a ɔbɛkɔ afɔrebukyia anim akɔhye aduhwam, na wahyɛ asɔfotadeɛ wɔ mʼanim. Na mede afɔdeɛ a wɔbɔɔ no ogya so no nyinaa maa mo asɔfoɔ no. 29Adɛn enti na motiatia me kum afɔdeɛ ne mʼaduane afɔdeɛ so? Adɛn enti na mobu mo mmammarima sene me? Moawe afɔrebɔdeɛ a me nkurɔfoɔ Israelfoɔ bɔ no mu kyɛfa a ɛyɛ no, na monam so ayeyɛ akɛseɛ!’\n30“Enti, asɛm a Awurade, Israel Onyankopɔn ka ne sɛ, ‘Meremma nneɛma bɔne a moreyɛ yi nkɔ so! Mehyɛɛ bɔ sɛ wo Lewi abusua fa no bɛyɛ mʼasɔfoɔ, nanso, wɔn a wɔdi me ni no, mɛdi wɔn ni; na wɔn a wɔbu me animtia no, mɛbɔ wɔn ahohora. 31Mɛma mo fiefoɔ agyae mʼasɔfodie som no. Mpatuwuo mpa mo fie da na mo mu biara rentena ase nni mfeɛ, mmee. 32Mode anibereɛ na ɛbɛhwɛ nkɔsoɔ a mede bɛma me nkurɔfoɔ Israelfoɔ. Na mo abusuafoɔ no mu biara nni hɔ a ɔbɛbɔ akɔkoraa. 33Wɔn a wɔbɛka akyire no bɛtena ase awerɛhoɔ ne ntehem mu. Na wɔn mma bɛwuwu atɔfowuo.\n34“ ‘Na sɛdeɛ ɛbɛyɛ na wobɛhunu sɛ deɛ maka no bɛba mu saa no enti, mɛma wo mmammarima baanu no a ɛyɛ Hofni ne Pinehas no awuwu da korɔ mu. 35Ɛno akyi masi ɔsɔfoɔ foforɔ a ɔyɛ ɔnokwafoɔ a ɔbɛsom me, na wayɛ deɛ mɛkyerɛ no sɛ ɔnyɛ biara. Mɛhyira nʼasefoɔ, na ne fiefoɔ bɛyɛ ahene a mɛsra wɔn ngo no asefoɔ akɔsi daa. 36Na wʼasefoɔ nyinaa bɛkoto nʼasefoɔ, asrɛsrɛ wɔn sika ne aduane. Wɔbɛka sɛ, “Mesrɛ mo, momma yɛn nnwuma bi nyɛ wɔ asɔfoɔ no mu sɛdeɛ ɛbɛma yɛanya aduane adi, amee.” ’ ”\nASCB : 1 Samuel 2